**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

 **ΑΔΙΟΡΘΩΤΑ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 19 Φεβρουαρίου 2019, ημέρα Τρίτη και ώρα 10.20΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Δημητρίου Σεβαστάκη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Ίδρυση παιδικού σταθμού στο Υπουργείο Πολιτισμού και Αθλητισμού, ρύθμιση θεμάτων του Ταμείου Αλληλοβοηθείας Υπαλλήλων Υπουργείου Πολιτισμού και Αθλητισμού, κατάργηση του Οργανισμού Ανέγερσης Νέου Μουσείου Ακρόπολης και άλλες διατάξεις».

Στη συνεδρίαση παρέστησαν ο Υφυπουργός Πολιτισμού και Αθλητισμού, κ. Κωνσταντίνος Στρατής, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γιώργος, Αμανατίδης Ιωάννης, Αναγνωστοπούλου Αθανασία, Βαγενά Άννα, Βάκη Φωτεινή, Γεωργοπούλου – Σαλτάρη Ευσταθία, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Ζεϊμπέκ Χουσείν, Κουράκης Αναστάσιος, Γάκης Δημήτριος, Μηταφίδης Τριαντάφυλλος, Μπαλτάς Αριστείδης, Μουμουλίδης Θεμιστοκλής, Μπαξεβανάκης Δημήτριος, Πάντζας Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Ρίζος Δημήτριος, Μπαλλής Συμεών, Φίλης Νικόλαος, Ανδριανός Ιωάννης, Αραμπατζή Φωτεινή, Αυγενάκης Ελευθέριος, Βλάσσης Κωνσταντίνος, Καραμανλή Άννα, Κατσανιώτης Ανδρέας, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Μπούρας Αθανάσιος, Σταϊκούρας Χρήστος, Στύλιος Γεώργιος, Αχμέτ Ιλχάν, Γρηγοράκος Λεωνίδας, Κεφαλίδου Χαρά, Γρέγος Αντώνιος, Ηλιόπουλος Παναγιώτης, Σαχινίδης Ιωάννης, Κατσώτης Χρήστος, Δελής Ιωάννης, Τάσσος Σταύρος, Μεγαλομύστακας Αναστάσιος, Λυκούδης Σπυρίδωνας και Μαυρωτάς Γεώργιος.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Κυρίες και κύριοι συνάδελφοι, καλημέρα σας. Ξεκινά η συνεδρίαση της Επιτροπής Μορφωτικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Ίδρυση παιδικού σταθμού στο Υπουργείο Πολιτισμού και Αθλητισμού, ρύθμιση θεμάτων του Ταμείου Αλληλοβοηθείας Υπαλλήλων Υπουργείου Πολιτισμού και Αθλητισμού, κατάργηση του Οργανισμού Ανέγερσης Νέου Μουσείου Ακρόπολης και άλλες διατάξεις».

Πριν ξεκινήσουμε με τις τοποθετήσεις των Εισηγητών και των Ειδικών Αγορητών και τις προτάσεις τους για τους φορείς, θα ήθελα να προτείνω τον προγραμματισμό των επόμενων συνεδριάσεων της Επιτροπής. Προτείνω, λοιπόν, η ακρόαση των φορέων να γίνει αύριο, Τετάρτη, στις 14.00΄, η συζήτηση επί των άρθρων του νομοσχεδίου, την Παρασκευή, στις 09.30΄ και η β΄ ανάγνωση, τη Δευτέρα 25 Φεβρουαρίου, στις 18.00΄.

**ΑΡΙΣΤΕΙΔΗΣ ΜΠΑΛΤΑΣ (Εισηγητής του ΣΥΡΙΖΑ):** Κύριε Πρόεδρε, προσωπικά, για τη Δευτέρα, στις 18.00΄, μου είναι αδύνατον να είμαι παρών και το λέω, επειδή είμαι Εισηγητής επί του νομοσχεδίου. Υπάρχει μία προγραμματισμένη υποχρέωση, εδώ και πολύ καιρό, την οποία δεν μπορώ να αναβάλλω. Μπορώ μόνο, μέχρι τις 17.00΄, το απόγευμα.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ωραία, θα το δούμε στη συνέχεια της συνεδρίασης.

Το λόγο έχει ο κ. Υφυπουργός για μία εισαγωγική τοποθέτηση.

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Καλημέρα σας. Το νομοσχέδιο, που παρουσιάζουμε, σήμερα, στην Επιτροπή Μορφωτικών Υποθέσεων, διευθετεί μία σειρά σημαντικών ζητημάτων, που αφορούν στο Υπουργείο Πολιτισμού. Αποτελεί προϊόν συστηματικής επεξεργασίας, αλλά και της πολιτικής βούλησης να αντιμετωπιστούν δυσλειτουργίες και παθογένειες και να εξασφαλιστεί η εύρυθμη λειτουργία, η χρηστή διοίκηση και η διαφάνεια στο Υπουργείο Πολιτισμού.

Επίσης, στον πυρήνα του βρίσκεται μία ιδιαίτερη μέριμνα για την εργασία και τους εργαζόμενους, γι' αυτό και εγγυάται τη διασφάλιση των θέσεων εργασίας, την ίδια στιγμή, που τροποποιεί, εκσυγχρονίζει και εξυγιαίνει ξεπερασμένα και δυσλειτουργικά πλαίσια.

Το κεντρικό του μέρος άπτεται ζητημάτων, που αφορούν, στο Ταμείο Αλληλοβοήθειας των Υπαλλήλων του Υπουργείου Πολιτισμού. Αποτελεί το προϊόν μιας προσπάθειας, που ξεκίνησε, εδώ και τέσσερα χρόνια, με την ανάληψη της διακυβέρνησης από την παρούσα Κυβέρνηση και η οποία, με τη βοήθεια διαχειριστικών ελέγχων, συλλογής στοιχείων, αλλά και της προσφυγής στη δικαιοσύνη, έχει οδηγήσει στην αποκάλυψη μιας σημαντικής υπόθεσης κακοδιαχείρισης δημόσιου χρήματος.

Το ίδιο το νομοθέτημα, που σήμερα παρουσιάζεται, εδώ, σηματοδοτεί την ολοκλήρωση αυτής της προσπάθειας, με στόχο την εξυγίανση του Ταμείου, αλλά και την αποτροπή δημιουργίας παρόμοιων φαινομένων στο μέλλον.

Τι είναι, όμως, αυτό το περιβόητο Ταμείο Αλληλοβοήθειας; Η βιτρίνα του, η δικαιολόγηση της ύπαρξής του, υπήρξε αρχικά η χορήγηση του πολιτιστικού επιδόματος υπαλλήλων στο Υπουργείο Πολιτισμού, ένα επίδομα, που, αρχικά, ενσωματώθηκε στη μισθοδοσία και, στη συνέχεια, καταργήθηκε. Άρα, ένα επίδομα, που πλέον δεν υπάρχει. Απέμεινε, έτσι, η λειτουργία ενός παιδικού σταθμού, που φιλοξενεί, περίπου 100 παιδιά υπαλλήλων, στην Αθήνα, σε ένα Υπουργείο, που έχει 7.000 υπαλλήλους, σε ολόκληρη την χώρα, καθώς και η χορήγηση ενός επιδόματος για παιδικές κατασκηνώσεις, κοινωνικές παροχές, που έχουν κατά κόρον χρησιμοποιηθεί, ως μέσο άσκησης πίεσης, κάθε φορά, που η πολιτική ηγεσία προσπαθεί να εξυγιάνει το Ταμείο και να εκσυγχρονίσει το πλαίσιο λειτουργίας του. Πίσω από αυτές τις κοινωνικές παροχές, είχε στηθεί ένας μηχανισμός, που, στη διάρκεια πολλών χρόνων, συγκάλυπτε τη διασπάθιση δημόσιου χρήματος, μέσω ενός στενού εναγκαλισμού πολιτικής και συνδικαλιστικής ηγεσίας του Υπουργείου Πολιτισμού.

Ένα παράδειγμα κρατικοδίαιτου κυβερνητικού συνδικαλισμού, αλλά και πολιτικών ηγεσιών, που μεγεθύνθηκαν, χάρη στη διαπλοκή τους, με αυτές τις κρατικοδίαιτες συνδικαλιστικές ηγεσίες. Το Ταμείο νομικά αποτελεί ένωση προσώπων, χωρίς νομική προσωπικότητα. Δηλαδή, είναι ένα σωματείο. Με την ίδια διοίκηση, επί σειρά ετών, ουσιαστικά ελεγχόμενη από την Ομοσπονδία Εργαζομένων του Υπουργείου, η οποία, επί χρόνια, χρησιμοποιούσε, ως προκάλυμμα, τον παιδικό σταθμό και τις κατασκηνώσεις, προκειμένου να χρηματοδοτούνται πολιτικοί ή συνδικαλιστικοί φορείς, αλλά και γραφεία πολιτικών ηγεσιών στο Υπουργείο. Ένα μάλλον ανορθόδοξο ταμείο αλληλοβοήθειας για τους εργαζόμενους, το οποίο δεν χρηματοδοτούνταν από τους εργαζόμενους, έτσι ώστε να είναι πραγματικής αλληλοβοήθειας, αλλά 100% από το ίδιο το Υπουργείο Πολιτισμού. Από τον Ειδικό Λογαριασμό, μέχρι την κατάργησή του, το 2009 και στη συνέχεια, από το Ταμείο Εκλογικών Πόρων, με ποσοστό επί των εσόδων των εκλογικών χώρων των μνημείων και των μουσείων της χώρας. Ένα Ταμείο, του οποίου η διοίκηση διορίζεται από την πολιτική ηγεσία του Υπουργείου και δεν μπορεί να αλλάξει, παρά μόνο με τη σύμφωνη γνώμη της ίδιας της διοίκησης, που υπάρχει, σύμφωνα με το μέχρι σήμερα καταστατικό, που αλλάζουμε, με το νομοθέτημα. Το πόρισμα του διαχειριστικού ελέγχου, που διενεργήθηκε, από το Γενικό Λογιστήριο του Κράτους και οι καταλογισμοί ύψους 3,5 εκατομμυρίων ευρώ, που ο έλεγχος έχει διαπιστώσει, αλλά και ενδελεχής επεξεργασία, που πραγματοποιήθηκε, από τη στιγμή που υπήρξε πρόσβαση στα στοιχεία του Ταμείου Αλληλοβοήθειας, οδήγησαν αφενός την προσφυγή μας στη δικαιοσύνη, που σήμερα διερευνά σε βάθος την υπόθεση, αλλά και στη διαμόρφωση ενός νέου πλαισίου λειτουργίας του Ταμείου.

Λέμε, δικαιολογημένα, λοιπόν, πως το Ταμείο Αλληλοβοήθειας αποτελεί ένα παράδειγμα διαφθοράς και διαπλοκής, που απλώνεται, σε πολλά επίπεδα και εμπλέκει πολλούς δρώντες και έγινε προσπάθεια, από την αρχή της παρούσας διακυβέρνησης στο Υπουργείο, να διαρραγεί αυτός ο νοσηρός δεσμός, μεταξύ πολιτικών και συνδικαλιστικών ηγεσιών, να εξυγιανθεί το Ταμείο, να λειτουργήσει, όπως θα πρέπει να λειτουργεί και βέβαια, να λειτουργεί μόνο σε όφελος των εργαζομένων.

Η προσπάθειά μας εκτυλίχθηκε σε τρία επίπεδα. Έλεγχος και διερεύνηση του σκοτεινού παρελθόντος, δημιουργία ενός νέου παραδείγματος λειτουργίας, με διαφάνεια και χρηστή διοίκηση και στο τέλος το νομοθετικό έργο, έτσι ώστε να αντιμετωπιστεί η παρούσα παθογένεια και να παγιωθεί ένας νέος τρόπος λειτουργίας, ανεπιστρεπτί. Ως προς το πρώτο, η υπόθεση βρίσκεται, πλέον, στα χέρια της δικαιοσύνης. Ως προς το δεύτερο, ο ένας χρόνος λειτουργίας του Ταμείου, υπό νέα διοίκηση, δείχνει, όχι μόνο το μέτρο σύγκρισης, αλλά και ένα πραγματικό υπόδειγμα διαφορετικής λειτουργίας, για το οποίο χρειάστηκε να υπερνικηθούν περισσότερο της μίας φοράς ουκ ολίγες αντιστάσεις.

Ως προς το τρίτο, παρουσιάζουμε, σήμερα, αυτό το νομοσχέδιο, βάσει του οποίου αποτελεί μια νέα αντίληψη τόσο για τη λειτουργία του Ταμείου όσο και για τον τρόπο, που το Υπουργείο εξασφαλίζει κοινωνικές παροχές προς τους εργαζόμενους του, αλλά και τις θέσεις εργασίας. Το νομοσχέδιο αυτό φιλοδοξεί να σηματοδοτήσει μια αλλαγή σελίδας στο Υπουργείο. Δεν επιλέξαμε, απλώς, μια αλλαγή διοίκησης, που θα επικαλούνταν χρηστή διαχείριση των πόρων του, αφήνοντας περιθώρια επιστροφής στην προηγούμενη κατάσταση, επιλέξαμε τη ριζική αλλαγή παραδείγματος, αποκόπτοντας το Ταμείο από ανεξέλεγκτες χρηματοδοτήσεις, δημιουργώντας τις προϋποθέσεις, ώστε αυτό να μετατραπεί σε αυτό, που θα έπρεπε να είναι εξαρχής, χωρίς καμία ανάμειξη της πολιτικής ηγεσίας σε αυτό και με το ίδιο το Υπουργείο αναλαμβάνει τις παροχές προς τους εργαζόμενους του, μέσα από διαφάνεια και χρηστή διαχείριση.

Με το νομοσχέδιο, πλέον, διακόπτεται η χρηματοδότηση του Ταμείου Αλληλοβοήθειας από το Ταμείο Αρχαιολογικών Πόρων και συχνά, στο δημόσιο διάλογο αυτά τα δύο ταμεία συγχέονται. Πλέον, αυτά θα είναι τελείως ξεχωριστά, ενώ ταυτόχρονα οι μείζονες κοινωνικές παροχές που το Ταμείο διαχειριζόταν, με αποδέκτες τους υπαλλήλους του Υπουργείου, περνούν στην αρμοδιότητά του. Πρώτη κίνηση και είναι το πρώτο Κεφάλαιο του νόμου είναι η δημιουργία ενός παιδικού σταθμού εντός του ίδιου του Οργανισμού του Υπουργείου, ο οποίος θα αναλάβει και τη διαχείριση του επιδόματος για τις παιδικές κατασκηνώσεις. Το νομοσχέδιο εξασφαλίζει τόσο την ποιότητα των παρεχόμενων υπηρεσιών, όσο και τη διαφάνεια, τον έλεγχο των δαπανών και των προμηθειών. Ταυτόχρονα, εξασφαλίζει και τις θέσεις εργασίας όσων, επί χρόνια, προσέφεραν τις υπηρεσίες τους στον παιδικό σταθμό του Ταμείου Αλληλοβοήθειας. Μαζί με αυτούς και οι υπόλοιποι υπάλληλοι του Ταμείου μεταφέρονται και τυπικά στο Υπουργείο Πολιτισμού, δίνοντας τέλος σε μια υβριδική σχέση εργασίας, όπου οι εργαζόμενοι αντιμετωπίζονταν, άλλες φορές, ως δημόσιοι υπάλληλοι και άλλες φορές ως ιδιωτικοί υπάλληλοι, ενώ σε μεγάλο βαθμό έχουν απασχοληθεί σε συνδικαλιστικά σωματεία από την Ομοσπονδία Εργαζομένων του Υπουργείου Πολιτισμού, αλλά πολλές φορές και σε υπουργικά γραφεία.

Το επόμενο μέρος του νομοσχεδίου έρχεται να λύσει ένα διοικητικό και γραφειοκρατικό παράδοξο. Δέκα χρόνια μετά τα εγκαίνιά του, το νέο Μουσείο Ακρόπολης εξακολουθεί να λειτουργεί, μέσα από τον Οργανισμό Ανέγερσης του Μουσείου Ακρόπολης. Προχωρούμε, λοιπόν, στο αυτονόητο, στην κατάργηση του ΟΑΝΜΑ και την απορρόφησή του από το Μουσείο της Ακρόπολης, ως καθολικός διάδοχος του Μουσείου, που δέχεται, σε προσωποπαγείς θέσεις τους υπάλληλους του ΟΑΝΜΑ, οι οποίοι, εδώ και χρόνια, εξάλλου, προσφέρουν σε αυτό την εργασία τους. Πάλι το σχέδιο νόμου έρχεται να αντιμετωπίσει, με ευαισθησία, το ζήτημα της εργασίας και να δώσει ένα τέλος στην ομηρία εργαζομένων, εξασφαλίζοντας, παράλληλα, την ομαλή λειτουργία του Μουσείου.

Η εξαιρετική συνεργασία, που είχαμε, με τη διοίκηση του Μουσείου για την επεξεργασία του παρόντος σχεδίου νόμου, είχε και άλλα θετικά αποτελέσματα. Με σεβασμό στην αυτοτέλεια του Μουσείου Ακρόπολης, έχουμε, ήδη, προχωρήσει στην επικαιροποίηση της τιμολογιακής πολιτικής των εισιτηρίων του, με βάση το πετυχημένο παράδειγμα, που ακολουθούμε, από το 2016 στους υπόλοιπους αρχαιολογικούς χώρους, τα μνημεία και τα μουσεία, αλλά και στην διοχέτευση, για πρώτη φορά, ποσοστού των εσόδων από τα εισιτήρια του Μουσείου της Ακρόπολης στο Υπουργείο Πολιτισμού, μέσω του Ταμείου Αρχαιολογικών Πόρων. Έτσι, πλέον, το Μουσείο της Ακρόπολης θα συνεισφέρει, για πρώτη φορά και αυτό στη βελτίωση και των υπόλοιπων μουσείων του Υπουργείου.

Οι λοιπές διατάξεις του νομοσχεδίου διευθετούν άλλα μείζονα ή και μικρότερα ζητήματα, που αφορούν το Υπουργείο και τους εποπτευομένους φορείς του. Θα ήθελα να σταθώ, κυρίως, σε τρία ειδικά μέτρα, που έχουν να κάνουν με τη νησιωτικότητα. Το ένα επιχειρεί να δώσει μια λύση στο έργο των υπηρεσιών, που έχουν χωρική αρμοδιότητα τα νησιά, με τις πολλές μετακινήσεις, αυξάνοντας το όριο μετακινήσεων εξαρχής. Το δεύτερο σημείο είναι η θεσμοθέτηση, για μια φορά ακόμα, υπήρχε στο παρελθόν, αλλά είχε καταργηθεί, ειδικού επιδόματος για τους εργαζόμενους, που διαμένουν, μόνιμα, στη Δήλο. Έχουμε πολύ σημαντικό πρόβλημα στο Υπουργείο Πολιτισμού, γιατί ακριβώς η μόνιμη διαμονή στη Δήλο αποτρέπει προσωπικό να διαμένει στο νησί. Αυτή τη στιγμή, υπάρχει μόνο ένας υπάλληλος, που διαμένει στο νησί και κινδυνεύουμε να κλείσουμε τη Δήλο, ειδικά τους χειμερινούς μήνες. Με αυτό το επίδομα, ευελπιστούμε ότι θα αυξηθεί η στελέχωση στη Δήλο και θα λυθεί το πρόβλημα διαχείρισης του χώρου.

Τέλος, αναβαθμίζουμε τα προσόντα του διδακτικού προσωπικού για το σχολείο Καλών Τεχνών της Τήνου, που προσφέρει ένα σημαντικό έργο, έτσι ώστε να βελτιώσει τη στελέχωση του Υπουργείου και των αναστηλωτικών του έργων.

Κλείνοντας, θα ήθελα να προχωρήσω σε δύο μικρές νομοτεχνικές βελτιώσεις, στο νομοσχέδιο, που σας έχει κατατεθεί. Κατ’ αρχάς, στο άρθρο 13, στο τρίτο εδάφιο της παρ.1, διαγράφουμε τη φράση, «που συμπεριλαμβάνεται και η προσωπική διαφορά του άρθρου 155 του ν.4472/2017, (Α΄ 74)», που, εκ παραδρομής, είχε συμπεριληφθεί στο νομοσχέδιο, που κατατέθηκε η συγκεκριμένη φράση και διαγράφουμε ολοσχερώς το άρθρο 17, που έχει να κάνει με μια αμοιβή, σχετικά με επιστημονικές άδειες των υπαλλήλων του Υπουργείου, προκειμένου να δούμε ευρύτερα και συνολικά το ζήτημα.

Σας ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Μπαλτάς.

**ΑΡΙΣΤΕΙΔΗΣ ΜΠΑΛΤΑΣ (Εισηγητής του ΣΥ.ΡΙΖ.Α.) :** Κύριε Πρόεδρε, αυτό είναι ένα νομοσχέδιο, που έχει μερικά χαρακτηριστικά, που αξίζει να τα επισημάνω, κατά τη γνώμη μου. Είναι ένα νομοσχέδιο, το οποίο θα μπορούσαμε να χαρακτηρίσουμε «ταπεινό», δηλαδή, δεν αναφέρεται στα μεγάλα ζητήματα του Υπουργείου Πολιτισμού και αυτά, που, κατά κάποιο τρόπο, συγκεντρώνουν, συνήθως, το φως της δημοσιότητας, αλλά αναφέρεται σε ζητήματα, που αφορούν στη λειτουργία του ίδιου του Υπουργείου και τη σχέση του, με κάποιους φορείς, που είναι, υπό τη δική του ευθύνη, αν όχι τυπικά την εποπτεία του. Αυτό το λέω, διότι συνήθως αυτές οι λειτουργίες ενός Υπουργείου περιπίπτουν στην αφάνεια, πολύ συχνά και συζητάμε στη Βουλή ή στις Επιτροπές της, ζητήματα, που αφορούν πολύ περισσότερο μια γενική εικόνα, μια γενική πολιτική, που μπορεί να προσφέρει και δόξα, εάν θέλετε, σε κάποιους και όχι ζητήματα τέτοια, που, κατά κάποιο τρόπο, θεωρούνται δευτερεύοντα ή ταπεινά. Δεν είναι έτσι όμως, διότι κάποιες από τις λειτουργίες του Υπουργείου, τόσο στο επίπεδο του εσωτερικού του όσο και στο επίπεδο των σχέσεων του με τους φορείς, είναι απολύτως καθοριστικά, για τη χρηστή διαχείριση του ίδιου του Υπουργείου και της χώρας, συνολικότερα και πρέπει και αυτά τα θέματα να τυγχάνουν της μεγάλης προσοχής της Βουλής και των Επιτροπών της.

Με αυτά τα γενικά, έρχομαι στο νομοσχέδιο, για να πω ότι τα βασικά του Κεφάλαια είναι δύο. Αναφέρθηκε ήδη ο κ. Υπουργός και στα δύο, επιτρέψτε μου να επαναλάβω κάποια από αυτά. Το πρώτο αφορά έναν παιδικό σταθμό, ο οποίος είναι για τα παιδιά των υπαλλήλων του Υπουργείου και ο οποίος, μέχρι σήμερα, ήταν, υποτίθεται, υπό την αρμοδιότητα του Ταμείου Αλληλοβοηθείας του Υπουργείου.

Το Ταμείο Αλληλοβοηθείας καθαυτό είναι ένα νομικό παραδοξολόγημα, για να μην το πω διαφορετικά, με εξαιρετικά ασαφές έως αντιφατικό εσωτερικό καθεστώς, χωρίς μέλη, που να ελέγχουν τη λειτουργία του και με ένα Δ.Σ., το οποίο ορίζεται από τον Υπουργό, αλλά, παραδόξως, για να αλλάξει, θέλει τη σύμφωνη γνώμη του ίδιου του Δ.Σ., που όρισε, ο Υπουργός και από εκεί και πέρα, ένα καθεστώς αδιαφάνειας, σε όλα τα επίπεδα, το οποίο έχει απασχολήσει τη Βουλή. Υπάρχει συγκεκριμένη ερώτηση, που κάναμε, ορισμένοι Βουλευτές του ΣΥ.ΡΙΖ.Α., πριν από μερικούς μήνες, όπως έχει, πλέον, απασχολήσει και τη δικαιοσύνη, διότι, εκτός των άλλων, έχω και προσωπικά καταθέσει αναφορά στην Εισαγγελία του Αρείου Πάγου, σε σχέση με την κακοδιαχείριση του Ταμείου, ώστε να ληφθούν, όπου πρέπει να ληφθούν, τα αντίστοιχα μέτρα.

Επίσης, θα ήθελα επί αυτού να επισημάνω επιπλέον ότι και εδώ μπορεί να βγει ένα δίδαγμα, ότι τουλάχιστον, στη δική μου τη γνώμη, τα σκάνδαλα και δεν εννοώ μόνο τα μεγάλα σκάνδαλα, που ταλανίζουν τον τόπο, επί πολλές δεκαετίες, αλλά και σκάνδαλα, τα οποία δεν είναι εκείνης της δημοσιότητας ή εκείνου του αντικειμενικού αντιτίμου, είναι σκάνδαλα, που χαρακτηρίζουν τη διοίκηση, αλλά συνήθως αυτά, μετά από έναν παφλασμό στην επικαιρότητα, ξεχνιούνται. Για να μπορέσουν να αντιμετωπιστούν αυτά, χρειάζεται μια πολύ συστηματική και εμπεριστατωμένη δουλειά από το ίδιο το Υπουργείο, με την ευθύνη του αντίστοιχου Υπουργού, ώστε, πριν αυτά βγουν καν στη δημοσιότητα και αρχίζουν να κατηγορούνται κάποιοι, κάποτε δικαίως, κάποτε αδίκως, ότι «πετούν λάσπη στον ανεμιστήρα», να είναι επαρκώς τεκμηριωμένα όλα τα συναφή στοιχεία, να πάρουν το δρόμο της δικαιοσύνης και μόνο μετά να μπορεί να γίνει η πολιτική συζήτηση επί των σκανδάλων αυτών, να φανούν ιστορικές, ενδεχομένως, παθογένειες του κρατικού μηχανισμού και ενδεχομένως, κάθε Υπουργείου χωριστά, ώστε εγκύρως και εγκαίρως, με αυτή την έννοια, να μπορέσει να επιληφθεί το Κοινοβούλιο και η πολιτική ηγεσία του τόπου.

Αυτή η δουλειά έγινε σε ό,τι αφορά το Ταμείο Αλληλοβοήθειας.

Το αποτέλεσμα, εδώ στο νόμο αυτό, δεν είναι επί του Ταμείου Αλληλοβοηθείας καθ΄ εαυτού, αλλά είναι επί των – ας πούμε – προσχημάτων, που κρατούσαν ανοιχτή τη λειτουργία του Ταμείου.

Το Ταμείο αυτό, ως πρόσχημα λειτουργίας, είχε έναν Παιδικό Σταθμό και τη δυνατότητα να πληρώνει κάποιες κατασκηνώσεις, πάντα, για τα παιδιά των υπαλλήλων του Υπουργείου. Το Ταμείο δεν ήταν Αλληλοβοηθείας, ήταν ψευδές το όνομα του, διότι κανένας «άλληλος» δεν βοηθούσε «άλληλον». Ήταν χρηματοδοτούμενο, κατ' αποκλειστικότητα, από το Υπουργείο, χωρίς να συνεισφέρει κανένας υπάλληλος στο δικό του – υποτίθεται – Ταμείο Αλληλοβοηθείας και μάλιστα, με το εξωφρενικό, ότι τα έσοδα του Ταμείου προέκυπταν από ποσοστό των εσόδων του Ταμείου Αρχαιολογικών Πόρων και Απαλλοτριώσεων, το οποίο όσο αυτό ανέβαινε, διότι ο τουρισμός ανέβαινε, τόσο αυξάνονταν, ανεξελέγκτως, τα έσοδα του Ταμείου Αλληλοβοηθείας. Αυτή ήταν η κατάσταση.

Το νομοσχέδιο αυτό δε μπαίνει, προφανώς, σε τέτοια ζητήματα. Δεν είναι αρμοδιότητα της Βουλής, είναι της δικαιοσύνης από ένα σημείο και ύστερα, όπως είπα, αλλά προσπαθεί να σώσει, επί της ουσίας, τον Παιδικό Σταθμό, τη δυνατότητα, όντως, να πηγαίνουν τα παιδιά των υπαλλήλων του Υπουργείου σε κατασκηνώσεις, αλλά με σύννομο και διαφανή τρόπο. Με αυτή την έννοια, ο Παιδικός Σταθμός εντάσσεται στις λειτουργίες του Υπουργείου όπου, ήδη, υπάρχει νομοθετική πρόβλεψη για την ύπαρξη ενός τέτοιου Σταθμού και η χρηματοδότηση του Σταθμού γίνεται από το Υπουργείο απευθείας, όπως γίνονται και οι χρηματοδοτήσεις των κατασκηνώσεων.

Ουσιαστικά, αυτό είναι το ένα κομμάτι το μεγάλο του μικρού - κατά τα άλλα - νόμου, ενώ το δεύτερο κάνει μια - ας πούμε - χωρίς τέτοιου τύπου σκάνδαλα, δουλειά, σε ένα άλλο - ας πούμε – φορέα, που είναι, υπό τη γενική εποπτεία του Υπουργείου, πού είναι ο περίφημος Οργανισμός Ανέγερσης του Νέου Μουσείου της Ακρόπολης.

Αυτός ο Οργανισμός στήθηκε κάποτε, ενδεχομένως, σωστά, για να συνδράμει την ανέγερση αυτή καθαυτή του Μουσείου. Θυμάστε τότε, ότι είχε βουίξει ο τόπος για τον τρόπο πρόσληψης εκεί – τον άκρως ρουσφετολογικό - υπαλλήλων. Αυτά δεν ενδιαφέρουν, προφανώς, την παρούσα Διοίκηση, διότι αυτό που βλέπει, σε σχέση με αυτόν τον Οργανισμό, είναι υπάλληλοι, οι οποίοι δουλεύουν, αποτελεσματικά από ό,τι διαβεβαιώνουν όλοι ακόμα στον Οργανισμό αυτόν, ενώ στην ουσία δουλεύουν για το Μουσείο και άρα, έπρεπε, κατά κάποιο τρόπο, να φύγει από το – ας το πούμε – νομικό καθεστώς, που διέπει, τέτοιους Οργανισμούς.

Αυτή την ανωμαλία να έχεις έναν Οργανισμό που λέγεται «Οργανισμός για την ανέγερση του Νέου Μουσείου της Ακρόπολης», οι υπάλληλοι του οποίου να δουλεύουν στο Μουσείο της Ακρόπολης, ο οποίος έχει δικό του Οργανισμό και έχει δικούς του υπαλλήλους, διορθώνει το εν λόγω νομοθέτημα, όπου οι υπάλληλοι του Οργανισμού για την ανέγερση μεταφέρονται στο Μουσείο, όπου, ήδη, δουλεύουν, εκεί, καταλαμβάνοντας οργανικές θέσεις, δηλαδή, μη αυξάνοντας το πλήθος των εργαζομένων στο Μουσείο, προσωποπαγώς, μέχρι να πάρουν τη σύνταξή τους και να ανοίξουν αυτές οι θέσεις. Το ίδιο ακριβώς, ό,τι έκανε το Υπουργείο και στο επίπεδο των εργαζομένων στο Ταμείο Αλληλοβοηθείας σε ό,τι αφορά τον Παιδικό Σταθμό.

Οι υπόλοιπες διατάξεις του νομοσχεδίου είναι και αυτές λειτουργικού τύπου.

Έχουμε την έννοια της καλής διοίκησης του Υπουργείου, της άρσης αδικιών και του προχωρήματος σε κάποια πράγματα, που είναι τελείως απαραίτητα για τη λειτουργία, ακόμη και των αρχαιολογικών χώρων, όπως η Δήλος. Θα ήθελα να τα πω λίγο συγκεκριμένα αυτά.

Είναι το άρθρο 9, «Αύξηση του ορίου μετακίνησης εκτός έδρας», που αφορά αρχαιολόγους, που δουλεύουν, στα νησιά και επειδή για να πάνε από το ένα νησί στο άλλο, έτσι που είναι οι συγκοινωνίες, αυτή τη στιγμή, πρέπει να περνάνε από την Αθήνα, με κόστος και για τις υπηρεσίες και για την τσέπη τους, γιατί τα οδοιπορικά, που παίρνουν, κατά κανένα τρόπο, δεν φτάνουν, για να γίνει σωστά αυτή η δουλειά, αυξάνεται σχετικά το όριο.

Το ίδιο γίνεται και με τους υπαλλήλους στη νήσο Δήλο, με θέσπιση κινήτρων, γιατί όπως είπε ο Υπουργός, η Δήλος είναι ένα μικρό νησί, το οποίο κάποιους μήνες δεν έχει κανέναν άνθρωπο εκεί και μπορεί να κλείσει ως χώρος επισκεψιμότητας, ουσιαστικότατης για την πολιτιστική μας κληρονομιά και τη σημασία της για όλο τον κόσμο, που θέλει να πηγαίνει στη Δήλο, ακόμη και το χειμώνα.

Το άρθρο 11 περιλαμβάνει κάποιες διατάξεις, για το Ελληνικό Κέντρο Κινηματογράφου, τη Λυρική Σκηνή και το Μέγαρο Μουσικής, που τίθεται επιτέλους προθεσμία, για να ολοκληρωθούν οι εσωτερικοί κανονισμοί, άρα, όλοι αυτοί οι φορείς να μπορούν να ενταχθούν σε μια σύννομη και παράλληλη λειτουργία, με ουσιαστικά ίδιους τρόπους, διαφανείς και αξιοκρατικούς.

Διορθώσεις, σε σχέση με τις αμοιβές των διευθυντών της Κρατικής Ορχήστρας, που ήταν παράλογα χαμηλές, σε σχέση με ανθρώπους της ίδιας της Ορχήστρας.

Επίσης, περιλαμβάνεται μια διάταξη, που αφορά κάτι, που δεν υπήρχε τότε, δηλαδή, τότε, λέγαμε ότι οι φωτογραφίες και τα βίντεο, που αφορούν σε αρχαιολογικούς χώρους, πρέπει κατά κάποιο τρόπο, να πληρώνονται από τους ιδιώτες, που τα κάνουν αυτά, προς το Ταμείο Αρχαιολογικών Πόρων, αλλά δεν είχε προβλέψει τότε ο νομοθέτης την ανάπτυξη των τεχνολογιών, έτσι ώστε κάποιες μορφές τέτοιου τύπου φωτογραφιών ή απεικονίσεων να μην καλύπτονται από το «αποκλειστικό», όπως λεγόταν, τότε, φωτογραφίες και βίντεο και άρα, να διευρυνθεί αντίστοιχα η αντίστοιχη διάταξη.

Παρατείνεται η σύμβαση των εργαζομένων στο Φεστιβάλ, που είναι μια παλιά ιστορία, διότι το Φεστιβάλ ουδέποτε κατόρθωσε να φτιάξει εσωτερικό κανονισμό, ώστε να παίρνει τους υπαλλήλους του κανονικά και άρα, για να σωθούν, κατά κάποιο τρόπο, αυτοί που εργάζονται εκεί, πρέπει να υπάρξει μια ακόμα προέκταση, προσωρινή πάντα, των τρόπων λειτουργίας τους εκεί.

Τέλος, η λέξη «επιδημία», που μπορεί να σοκάρει κάποιους, γιατί είναι κάπως ιδιότυπη η χρήση της στους αρχαιολόγους, είναι οι άδειες, που παίρνουν, για εκπαιδευτικούς λόγους, η οποία επεκτείνεται πολύ λίγο σε συναφείς ειδικότητες, που δεν έπαιρναν αυτή την άδεια.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει η κυρία Κεφαλογιάννη.

**ΟΛΓΑ ΚΕΦΑΛΟΓΙΑΝΝΗ (Εισηγήτρια της Νέας Δημοκρατίας):** Κυρίες και κύριοι συνάδελφοι, με το σχέδιο νόμου, επιδιώκεται, όπως αναφέρεται στην Αιτιολογική ‘Έκθεση, για πρώτη φορά, η συνολική αντιμετώπιση χρόνιων παθογενειών του Υπουργείου Πολιτισμού και Αθλητισμού. Ουσιαστικά, πρόκειται για ένα νομοσχέδιο, που αποτελεί συνονθύλευμα αποσπασματικών ρυθμίσεων και είναι ένα ακόμα δείγμα της αντίληψής σας, για την προτεραιοποίηση των σημαντικών θεμάτων, στο χώρο του πολιτισμού και μάλιστα σε μια χρονική περίοδο, που ουσιαστικά βαίνει προς ολοκλήρωση το κυβερνητικό σας έργο.

Γι' αυτό, και θα μου επιτρέψετε, στο πλαίσιο αυτό, να κάνω μια συνολική ανασκόπηση της πολιτικής, που ασκήθηκε τα τέσσερα τελευταία χρόνια, στον πολιτισμό, γιατί από το 2015 η τακτική της μετάθεσης και ματαίωσης έχει ως αποτέλεσμα τα προβλήματα του χώρου να παραμένουν άλυτα και συνεχώς, διογκούμενα.

Το απολύτως εύλογο σήμερα, κυρίες και κύριοι συνάδελφοι, θα ήταν να συζητάμε για τον πολυαναμενόμενο Οργανισμό του Ταμείου Αρχαιολογικών Πόρων και Απαλλοτριώσεων, έναν Οργανισμό, που θα ενισχύσει το ΤΑΠΑ, θα το εκσυγχρονίσει, θα εμπλουτίσει την αποστολή και τις αρμοδιότητές του. Είχατε δεσμευθεί ότι θα το πράξετε, ακόμα περιμένουμε. Η πολιτική σας για το ΤΑΠΑ, μέχρι σήμερα, εξαντλείται στις αλλεπάλληλες αλλαγές θεσμικών προσώπων. Ως Κυβέρνηση, έχετε βάλει την υπογραφή σας στην υπολειτουργία των μουσείων και των αρχαιολογικών χώρων όλης της επικράτειας και η πολιτική αυτή της ολιγωρίας έχει στερήσει από το ελληνικό δημόσιο πολύτιμα έσοδα, από τα κλειστά αναψυκτήρια και τα άδεια πωλητήρια, μια κατάσταση, που, συν τοις άλλοις, υπονομεύει και την τουριστική μας προσφορά.

Έχετε, εδώ και καιρό, τονίσει την ανάγκη εξυγίανσης του θεσμικού πλαισίου, με την εισαγωγή νέων εργαλείων για τη διαχείριση των αναψυκτήριων, αρχαιολογικών χώρων και μουσείων, καθώς και των ακινήτων του ΤΑΠΑ. Έχετε δεσμευτεί, από το περασμένο έτος, για ανάλογες νομοθετικές ρυθμίσεις, όπως και για την εγκατάσταση του ολοκληρωμένου συστήματος διαχείρισης επιχειρησιακών πόρων και ηλεκτρονικού εισιτηρίου στους αρχαιολογικούς χώρους και τα μουσεία όλης της επικράτειας.

Αυτό το έχετε εξαγγείλει από την έναρξη της κυβερνητικής σας θητείας. Είστε ένα βήμα, πριν από την ολοκλήρωσή της και ακόμα δεν το έχετε κάνει πράξη, παρά μόνο πιλοτικά.

Κυρίες και κύριοι συνάδελφοι, μπαίνω στο νομοσχέδιο, που επεξεργαζόμαστε, σήμερα.

Με τα άρθρα 1 - 6, το Ταμείο Αλληλοβοήθειας των Υπαλλήλων του Υπουργείου εντάσσεται, πλέον, στον Οργανισμό του Υπουργείου και θα λειτουργεί, ως αυτοτελές Τμήμα Παιδικού Σταθμού, παρά το γεγονός, βέβαια, ότι πριν από λίγους μήνες η Κυβέρνηση διατεινόταν ότι θα το καταργούσε, ως αμαρτωλό. Η ηγεσία του Υπουργείου, το 2017, εξέταζε λύσεις, όπως η εναρμόνιση της λειτουργίας του Ταμείου Αλληλοβοήθειας, με τις υπόλοιπες αντίστοιχες συνδικαλιστικές πρωτοβουλίες των Υπουργείων και Οργανισμών του δημοσίου. Φαινόταν, δηλαδή, αποφασισμένη για την αποκοπή του Ταμείου από το ελληνικό δημόσιο.

Γνωρίζουμε ότι η ίδρυση και η λειτουργία του Ταμείου Αλληλοβοήθειας ήταν μια συνδικαλιστική πρωτοβουλία, χωρίς συμπαγή νομική οντότητα. Καλώς ή κακώς, για το ζήτημα αυτό, αλλά και για τη διακρίβωση της χρηστής ή μη οικονομικής διαχείρισης, έχει τον λόγο η δικαιοσύνη. Με το παρόν σχέδιο νόμου, όμως, ενώ λέτε ότι όλα αλλάζουν, στην ουσία οι συνθήκες παραμένουν οι ίδιες. Ο βρεφονηπιακός σταθμός δε θα χρηματοδοτείται, απευθείας, από το ΤΑΠΑ, θα χρηματοδοτείται από το Υπουργείο, αλλά από πιστώσεις ,προερχόμενες από το ΤΑΠΑ.

Εδώ θέλω να υπενθυμίσω ότι στο Προεδρικό Διάταγμα του Οργανισμού του 2014, προβλεπόταν, στο άρθρο 50, Τμήμα Παιδικού Σταθμού, το οποίο υπαγόταν στη Διεύθυνση Διοικητικής Υποστήριξης. Γιατί δεν το ενεργοποιήσατε, τόσα χρόνια; Τι περιμένατε; Είναι προφανές ότι αυτό, που επιδιώκετε, είναι να δημιουργήσετε ένα ακόμη κομματικό εργαλείο στις υπηρεσίες του αρμόδιου Υπουργού, που, φυσικά, θα του προσδίδει και τις ανάλογες υπερεξουσίες και αυτό το ονομάζετε «εξυγίανση».

Επιπλέον, με το άρθρο 7, ρυθμίζονται τα ζητήματα μεταφοράς του προσωπικού σε προσωποπαγείς θέσεις του Υπουργείου Πολιτισμού και Αθλητισμού. Θα κατανέμονται, λέτε, ανά εκπαιδευτική βαθμίδα και ειδικότητα, αντίστοιχα, με τις θέσεις, που κατείχε το προσωπικό του Ταμείου. Στην παράγραφο 4 του οικείου άρθρου, περιγράφεται η διαδικασία πλήρωσης των θέσεων. Μεταξύ άλλων, προβλέπεται η εξέταση των δικαιολογητικών των υποψηφίων από ειδική επιτροπή και η σύνταξη έκθεσης αξιολόγησής τους. Στη συνέχεια, η έκθεση αυτή και οι φάκελοι των υποψηφίων διαβιβάζονται στο ΑΣΕΠ, προκειμένου να αποφανθεί το Συμβούλιο για την πλήρωση των προϋποθέσεων επιλογής. Η πρόσληψη, βέβαια, του προσωπικού στο βρεφονηπιακό σταθμό έγινε, με κριτήρια, που δεν διέπονται από διατάξεις, περί προσλήψεων και εξέλιξης δημοσίων υπαλλήλων. Επομένως, η μεταφορά του προσωπικού στη νέα δομή του Υπουργείου Πολιτισμού και Αθλητισμού, μέσω ΑΣΕΠ, μπορεί να εγείρει νομικά κωλύματα στην πρόσληψη ενός μεγάλου μέρους των εργαζομένων.

Επιπλέον, με το νομοσχέδιο αυτό, καταργείται ο Οργανισμός Ανέγερσης Νέου Μουσείου Ακρόπολης και απορροφάται από το Μουσείο Ακρόπολης. Στο πλαίσιο αυτό, προβλέπεται και η μεταφορά του προσωπικού ιδιωτικού δικαίου αορίστου χρόνου σε προσωποπαγείς θέσεις του Μουσείου. Οι εργαζόμενοι μεταφέρονται αυτοδίκαια και τοποθετούνται στις θέσεις τους, με απόφαση του Δ.Σ. του Μουσείου. Στην περίπτωση αυτή, όμως, δεν μεσολαβεί το ΑΣΕΠ. Ο Οργανισμός, όμως, δεν υπάγεται στο δημόσιο τομέα, ούτε στις διατάξεις για την πρόσληψη προσωπικού στο δημόσιο τομέα. Λειτουργεί, χάριν του δημοσίου συμφέροντος, κατά τους κανόνες της ιδιωτικής οικονομίας και διέπεται από το ιδιωτικό δίκαιο. Εδώ, λοιπόν, κύριε Υπουργέ, θα θέλαμε μια απάντηση, για ποιο λόγο υπάρχουν δύο μέτρα και δύο σταθμά, όσον αφορά στη μεταφορά προσωπικού, στις δύο περιπτώσεις, δηλαδή, του Ταμείου Αλληλοβοήθειας και του Οργανισμού Ανέγερσης Νέου Μουσείου Ακρόπολης; Και οι δύο περιπτώσεις αφορούν δομές, που δεν διέπονται από διατάξεις, που ρυθμίζουν το δημόσιο τομέα. Γιατί, λοιπόν, αντιμετωπίζονται διαφορετικά;

Προχωράμε στη ρύθμιση καταβολής επιδόματος 300 €, μηνιαίως, στους αρχειοφύλακες της νήσου Δήλου. Κατανοούμε, κύριε Υπουργέ, την ανάγκη καταβολής κινήτρων για την προσέλκυση αρχειοφυλάκων στη νήσο Δήλο. Υπάρχουν, όμως, προφανώς και άλλες περιοχές, που χρήζουν ενίσχυσης. Το Υπουργείο Πολιτισμού και Αθλητισμού θα όφειλε να αξιολογήσει, συνολικά, τους αρχαιολογικούς χώρους και να τους καταχωρήσει σε κατηγορίες, ανάλογα με τις ιδιαιτερότητές τους.

Όσον αφορά στην ανάγκη κατάρτισης Κανονισμού Λειτουργίας για το Ελληνικό Κέντρο Κινηματογράφου, την Εθνική Λυρική Σκηνή και το Μέγαρο Μουσικής και πάλι αντιμετωπίζετε τα θέματα, με δύο μέτρα και δύο σταθμά. Η ανάγκη ύπαρξης Κανονισμού Λειτουργίας θα πρέπει να ισχύσει για όλους τους φορείς, σύμφωνα με προδιαγραφές, αλλά και με στρατηγικούς άξονες, που υποθέτουμε ότι δεν υπάρχουν. Με την ίδια προχειρότητα, νομοθετήσατε το Προεδρικό Διάταγμα του Οργανισμού του Υπουργείου Πολιτισμού και Αθλητισμού.

Κατανοούμε ότι η διόρθωση του, με το άρθρο 16 του νομοσχεδίου, γίνεται για δύο λόγους. Το αυτοτελές γραφείο δεν παράγει διοικητικά αποτελέσματα, διότι δεν αποτελεί οργανική μονάδα του Υπουργείου και, επιπλέον, ο επικεφαλής του γραφείου δεν μπορεί να λάβει το επίδομα θέσης ευθύνης. Απ' ό,τι καταλαβαίνουμε, φτιάξατε έναν Οργανισμό για το Υπουργείο Πολιτισμού και Αθλητισμού, το 2018, και έρχεστε, το 2019, να διορθώσετε τις δυσλειτουργίες, που δημιουργεί, αφού δεν κάνατε σωστή εκτίμηση για τα παραγόμενα αποτελέσματα.

Τέλος, όσον αφορά στην παράταση των συμβάσεων των εποχιακών υπαλλήλων του Ελληνικού Φεστιβάλ, μέχρι την πρόσληψη τακτικού προσωπικού, θα θέλαμε να σας επισημάνουμε τα εξής: Το Φεστιβάλ αποτελεί έναν από τους κορυφαίους ιστορικούς πολιτιστικούς θεσμούς της χώρας. Είναι ένας φορέας, που χρήζει γενικότερης τακτοποίησης, ως προς την οργάνωση, τη λειτουργία του και κυρίως, το προσωπικό του, για την ενίσχυση της ανταγωνιστικότητας του, σε σχέση με αντίστοιχους πολιτιστικούς φορείς του εξωτερικού, αλλά και για την αναβάθμιση της ποιότητας της προσφερόμενης πολιτιστικής εμπειρίας. Αντιμετωπίζεται και αυτό το ζήτημα αποσπασματικά και κοντόφθαλμα.

Κύριε Υπουργέ, αυτό είναι το τρίτο νομοσχέδιο, που κατατίθεται, από εσάς και θέλω να θυμηθούμε ότι το 2017, το καλοκαίρι, νομοθετήσατε για τα πνευματικά δικαιώματα, ουσιαστικά δίνοντας «φιλί ζωής» σε μια χρεοκοπημένη ΑΕΠΙ. Τα όσα ακολούθησαν ένα χρόνο μετά, με την κρατικοποίηση του πνευματικού δικαιώματος, αποδεικνύουν ότι νομοθετείτε, με γνώμονα την πρόσκαιρη και επομένως, πρόχειρη επίλυση των κρίσιμων ζητημάτων του πολιτισμού.

Θυμόμαστε όλοι ότι το νομοσχέδιο του 2017 προέβλεπε, εκτός από την ενσωμάτωση της Κοινοτικής Οδηγίας και τη ρύθμιση των θεμάτων των πνευματικών δικαιωμάτων, μια σειρά άλλων ζητημάτων άσχετων με τα πνευματικά δικαιώματα και αναρωτιόμαστε, για ποιο λόγο δεν συμπεριλήφθηκαν τότε τα θέματα του Ταμείου Αλληλοβοήθειας και του Οργανισμού Ανέγερσης του Μουσείου της Ακρόπολης, γιατί αυτά δεν είναι ζητήματα, που προέκυψαν τώρα. Για την κατάργηση του ΟΑΝΜΑ και τη ρύθμιση λοιπών ζητημάτων του Υπουργείου Πολιτισμού, είχε καταθέσει νομοσχέδιο, το Νοέμβριο του 2014, ο τότε Υπουργός Πολιτισμού, ο κ. Τασούλας. Το σχέδιο νόμου, λόγω της ψήφισης του προϋπολογισμού, πήγε πίσω και είναι γνωστό ότι έπεσε η Κυβέρνηση και αναλάβατε εσείς τη διακυβέρνηση. Έπρεπε να περάσουν τέσσερα χρόνια για να το επαναφέρετε;

Επίσης, επειδή παγίως αρέσκεσθε να πανηγυρίζετε για ανεφάρμοστες υποσχέσεις, για ποιο λόγο στο σχέδιο νόμου δεν προβλέπεται η ρύθμιση για την προστασία της κυριότητας μνημείων, αλλά και αποκλειστικών δικαιωμάτων διαχείρισης και διοίκησης για μνημεία και εν γένει ακίνητα αρμοδιότητας του Υπουργείου Πολιτισμού και Αθλητισμού; Τον περασμένο μήνα, η Υπουργός είχε ανακοινώσει, πανηγυρικά, με δελτίο τύπου, πως η ρύθμιση αυτή θα ενταχθεί στο παρόν σχέδιο νόμου. Δημοσιοποιήσατε, με μεγάλη χρονοκαθυστέρηση, τη λίστα με τα ακίνητα αρμοδιότητας του Υπουργείου, που αντισυνταγματικά εκχωρήθηκαν στο Υπερταμείο Ιδιωτικοποιήσεων, το οποίο, βέβαια, δεν σημαίνει ότι εξασφαλίσατε την προστασία τους από τη μεταβίβαση της κυριότητας, νομής και διαχείρισης στην ΕΤΑΔ και δι' αυτής στο Υπερταμείο.

Έπρεπε, λοιπόν, να είναι το μείζον ζήτημα προς ρύθμιση στο παρόν νομοσχέδιο, όπως, άλλωστε, είχατε δεσμευτεί. Εκτός, κύριε Υπουργέ, αν το φέρετε, ως τροπολογία, όπως άλλωστε, συνηθίζετε, που σημαίνει ότι δεν ήσασταν έτοιμοι όταν εισαγάγατε το νομοσχέδιο. Όμως, στην περίπτωση αυτή δεν κατανοούμε, γιατί βιαστήκατε να καταθέσετε το παρόν νομοσχέδιο. Το σίγουρο είναι ότι εξακολουθείτε να μη δίνετε πειστικές απαντήσεις για το θέμα της εξαίρεσης μνημείων και αρχαιολογικών χώρων από την επίμαχη λίστα του Υπερταμείου.

Κυρίες και κύριοι συνάδελφοι, λίγο πριν από το τέλος μιας αποτυχημένης τετραετίας, ο μύθος του αριστερού πλεονεκτήματος στον πολιτισμό έχει καταρρεύσει πια ουσιαστικά. Τέσσερα χρόνια, επιλέγετε την πολιτική της μετάθεσης και της υποβάθμισης των ζητημάτων διαχείρισης του ελληνικού πολιτισμού. Δεν καταφέρατε να δώσετε μια οριστική και βιώσιμη λύση, σε κανένα από τα μεγάλα ζητήματα χώρου.

Το πρόσφατο φιάσκο του διαγωνισμού για την πλήρωση της θέσης Διευθυντή στο ΕΜΣΤ αποτελεί ακόμα ένα παράδειγμα της πολιτικής σας ανεπάρκειας και αδιαφορίας. Το παρόν σχέδιο νόμου αποτελεί άλλο ένα ασύνδετο σχήμα αποσπασματικών ρυθμίσεων, χωρίς ειρμό, όπως ακριβώς και η πολιτική, που ασκείτε και κατόπιν όλων των ανωτέρω, επιφυλασσόμεθα, όσον αφορά στην ψήφιση επί της αρχής, για την Ολομέλεια. Ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστούμε την Εισηγήτρια της Ν.Δ. κυρία Κεφαλογιάννη. Προτού δώσω το λόγο στην Ειδική Αγορήτρια της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ. την κυρία Κεφαλίδου, να σας ενημερώσω για μια νέα πρόταση για το πρόγραμμα συνεδριάσεων της Επιτροπής μας.

Η πρόταση είναι να καλέσουμε τους φορείς, αύριο Τετάρτη, στις 12.00΄ το μεσημέρι. Την ίδια μέρα, στις 14.00΄ μετά το μεσημέρι, να ξεκινήσουμε τη συζήτηση επί των άρθρων και η β’ ανάγνωση να γίνει την ερχόμενη Τρίτη, στις 10.00΄ το πρωί.

Παρακαλώ, κυρία Κεφαλίδου, έχετε το λόγο.

**ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.):** Ευχαριστώ, κύριε Πρόεδρε και θέλω να σας ευχαριστήσω και προσωπικά για την αναπροσαρμογή, σε σχέση με τις συνεδριάσεις μας και σας ευχαριστώ πάρα πολύ για την άμεση ανταπόκριση.

Επειδή συζητάμε διαδικαστικά θέματα, θα ήθελα να ρωτήσω τον Υπουργό, αν στο νομοσχέδιο αυτό περιμένουμε τροπολογίες. Και αν περιμένουμε τροπολογίες, πότε θα τις έχουμε; Κατά τη διάρκεια της συζήτησης στην Επιτροπή ή θα υπάρξει αιφνιδιασμός για την Ολομέλεια; Αυτό είναι καλό να το ξέρουμε, διότι, στο πλαίσιο ενός νέου παραδείγματος, που λέτε ότι θέλετε, μέσα από τη νομοθετική σας πρωτοβουλία, να αναδείξετε, καλό είναι να συμπεριλάβετε τον τρόπο, με τον οποίο, συνολικά, νομοθετεί η Κυβέρνηση. Δεν θέλουμε αιφνιδιασμούς. Δεν θέλουμε, λίγο πριν από την ψήφιση του νομοσχεδίου, να έχουμε τροπολογίες, οι οποίες μπορεί να αφορούν πάρα πολύ σημαντικά θέματα. Το έχουμε δει στο παρελθόν. Ελπίζω ότι δεν θα έχουμε κάτι αντίστοιχο, στο συγκεκριμένο νομοσχέδιο.

Και μια παράκληση. Το Κίνημα Αλλαγής έχει καταθέσει σειρά Ερωτήσεων και δεν έχετε μπει στον κόπο, ως Υπουργείο, να τις απαντήσετε ουδέποτε. Και επειδή οι Ερωτήσεις αυτές αφορούν θέματα πάρα πολύ σημαντικά – βλέπε Υπερταμείο, βλέπε Διαχείριση Πολιτιστικής Κληρονομιάς – νομίζω ότι καλό είναι στην προσπάθεια που γίνεται στον Κοινοβουλευτικό Έλεγχο, να υπάρχει μια ανταπόκριση από το Υπουργείο. Και αυτό, πάλι, ενταγμένο στο καλό υπόδειγμα χρηστής διοίκησης, που λέτε ότι θέλετε να εφαρμόσετε.

Και μπαίνω στο νομοσχέδιο. Είναι πολύ μεγάλη χαρά, που ο κ. Μπαλτάς ανέλαβε το συγκεκριμένο νομοσχέδιο, ως πρώην Υπουργός Πολιτισμού. Είναι εξαιρετική τιμή για την Επιτροπή μας. Αλλά είναι και απολύτως ενδεικτικό της βαρύτητας, που θέλει, προφανώς, να δώσει η Κυβέρνηση – την οποίαν υπηρετείτε όλοι σας – σε αυτό το συγκεκριμένο νομοσχέδιο.

Εμείς, λοιπόν, ως Κίνημα Αλλαγής, καλούμαστε να απαντήσουμε σε ένα θεμελιώδες ερώτημα: Εάν είναι δυνατόν να κάνουμε την όποια υπέρβαση χρειάζεται σε ένα νομοσχέδιο μιας Κυβέρνησης, με μέχρι στιγμής άθλιες επιδόσεις, που φέρνει καθυστερημένα ένα ελλειμματικό και τακτοποιητικό σχέδιο νόμου, το οποίο, μέσα σε όλα τα αποσπασματικά, που φέρνει, παρεμπιπτόντως, διορθώνει μια παρατεταμένη εκκρεμότητα, σε βάρος εργαζομένων του Υπουργείου Πολιτισμού.

Δηλαδή, ουσιαστικά, το δίλημμα μας είναι, εάν είναι εφικτό, προκειμένου να διασφαλίσεις τη μόνιμη και σταθερή εργασία υπαλλήλων, που για χρόνια καλύπτουν ανάγκες του Υπουργείου και βρίσκονται, ουσιαστικά, οι άνθρωποι σε μια ομηρία, να προχωρήσεις σε μια θετική ψήφιση, σε αυτές τις διατάξεις, διαφωνώντας ριζικά με την Κυβέρνηση, που σε ένα βαθμό, μέσα από τις διατάξεις, που έχει φέρει, φαίνεται να έχει και έναν ψιλοεκβιασμό στον τρόπο, με τον οποίο δομεί άρθρο-άρθρο αυτό το νομοσχέδιο.

Απαντώντας, λοιπόν, σε αυτό το ερώτημα, θεωρώ ότι το Κίνημα Αλλαγής, σε αντίθεση με άλλους χώρους και οπωσδήποτε σε πλήρη αντιδιαστολή με την Κυβέρνηση, έχει αποδείξει ότι διαθέτει πολιτική υπευθυνότητα και έχει απαντήσει με τη μέχρι σήμερα παρουσία τους σε όλα τα νομοσχέδια, με θετικό πρόσημο, σε αυτό το ερώτημα.

Με τη στάση μας, λοιπόν, ξεκαθαρίζω ότι θα διασφαλίσουμε το δικαίωμα στην εργασία, την ασφάλεια και την αξιοπρέπεια στην καθημερινότητα των εργαζομένων στο Υπουργείο.

Κύριε Υπουργέ, κυρίες και κύριοι συνάδελφοι, συζητάμε ένα νομοσχέδιο, το οποίο, παρά την χρονοκαθυστέρηση, που υπάρχει, επιδιώκει την αντιμετώπιση παθογενειών. Έτσι λέτε στην Αιτιολογική σας Έκθεση του Υπουργείου Πολιτισμού.

 Εγώ θα σας έλεγα ότι στο παρά πέντε των εκλογών, έρχεστε, πολύ κομψά και εύηχα, να πείτε ότι τακτοποιήσατε διάφορα θέματα, γιατί από το 2015 έχουν αλλάξει Υπουργοί και οι Αναπληρωτές Υπουργοί και δεν είναι δυνατόν ξαφνικά τώρα να αντιληφθήκατε ότι υπάρχουν θέματα και εκκρεμότητες, που αφορούν το προσωπικό του Υπουργείου. Ο χρόνος είναι λίγο ενδεικτικός των προθέσεων.

Το νομοσχέδιο, λοιπόν, αυτό ρυθμίζει ζητήματα, σχετικά με την ίδρυση του παιδικού σταθμού στο Υπουργείο Πολιτισμού, το Ταμείο Αλληλοβοήθειας των Υπαλλήλων του Υπουργείου, την κατάργηση του Οργανισμού Ανέγερσης Νέου Μουσείου Ακρόπολης και την απορρόφησή του από το Νέο Μουσείο Ακρόπολης και θέματα, όπως την αύξηση των δικαιούμενων ημερών μετακίνησης εκτός έδρας προσωπικού του Υπουργείου, επίδομα υπαλλήλων στη Νήσο Δήλο, αμοιβές διευθυντών στην Κρατική Ορχήστρα Αθηνών και στην Κρατική Ορχήστρα Θεσσαλονίκης.

Ένα ποτ - πουρί, δηλαδή, αποσπασματικό, το οποίο, όμως, καταλαβαίνουμε, κατανοητό, είναι εκκρεμότητες, που χρονίζουν και πρέπει, με κάποιο τρόπο, να νομοθετηθούν.

Έχουμε, λοιπόν, ένα μικρό και υποτίθεται εξυπηρετικό σχέδιο νόμου. Ό,τι πρέπει, θα σας έλεγα, για τις τελευταίες μέρες μιας Κυβέρνησης κολοβής; Μειοψηφίας; ΣΥ.ΡΙΖ.Α. και λοιποί; Η οποία, καλώς ή κακώς, είναι στις τελευταίες μέρες της.

Σκοπός, λοιπόν, είναι να αφήσετε μια όσο το δυνατόν καλή τελευταία εντύπωση, λίγο πριν την κάλπη, σε έναν πολύ περιορισμένο αριθμό προσώπων, τους οποίους και αφορά.

Υπάρχει, όμως και κάτι άλλο, ένας πολύ καλά κρυμμένος σκοπός και φάνηκε από τις τοποθετήσεις και του Υπουργού αλλά και του κ. Μπαλτά. Εδώ προσπαθείτε να στήσετε άλλη μια δήθεν διαπλοκή που μόνο εσείς οι άσπιλοι, αμόλυντοι και έκπτωτοι αριστεροί, καταφέρνετε και να την αναδείξετε και να την πατάξετε, γιατί η μέθοδος πια είναι γνωστή.

Βλέπω, λοιπόν, δημοσιεύματα. Ο κ. Ξυδάκης, στις 25 Φεβρουαρίου 2015, αναφέρεται στις τεράστιες δυνατότητες, που έχει ο ΤΑΠ και για την οσμή σκανδάλου, που υπάρχει, σε αυτό το ταμείο. Ο κ. Μπαλτάς, σε άλλη συνέντευξη, το 2016 και συνεχίζει η κυρία Κονιόρδου, άρθρα στον Τύπο, όπου υπάρχει μια αντιπαράθεση, αν θα συνεχιστεί η χρηματοδότηση ή αν θα σταματήσει. «Σε πλήρη αντίθεση», λένε τα δημοσιεύματα, «η κυρία Κονιόρδου από τον κ. Μπαλτά», «εμφύλιος, με αφορμή το Ταμείο αλληλοβοήθειας» και πάει λέγοντας, ώστε να φτάσουμε και στην περίφημη Ερώτηση των 28 Βουλευτών του ΣΥ.ΡΙΖ.Α. προς την κυρία Κονιόρδου, στις 6 Ιουλίου 2017, η οποία συζητείται και κλείνει με τη φράση της κυρίας Κονιόρδου «πρέπει να περιμένουμε το πόρισμα του διαχειριστικού ελέγχου, που γίνεται από το Γενικό Λογιστήριο του Κράτους».

Όλο αυτό, λοιπόν, κατά την ταπεινή μου άποψη, είναι κάτι, το οποίο εσείς, από τη μέρα που έχετε αναλάβει, θεωρείτε ότι είναι ένα θέμα, που μπορεί να δημιουργήσει σκάνδαλο προς ανάδειξη και αξιοποίηση πολιτική και το χτίζετε σταδιακά.

Έχοντας μάλιστα κατοχυρώσει εσείς και την πατέντα του ηθικού πλεονεκτήματος, βασίζεστε και στη μεγαλοσύνη, που χαρακτηρίζει τον ΣΥΡΙΖΑ και συνεχίζετε την πολιτική σας καριέρα που χωρά τους πάντες, από τη δεξιά της δεξιάς, μέχρι και τα αζήτητα από τα ράφια των υπολοίπων Κομμάτων, πρόσφατα και από το Κίνημα Αλλαγής, και έτσι υπάρχει ένα ερώτημα κατά πόσο το νομοσχέδιο αυτό πετυχαίνει το σκοπό, για τον οποίο το φέρατε. Αυτό νομίζω ότι θα το δούμε στην πορεία της συζήτησης, γιατί έχουμε ακόμα τρεις συνεδριάσεις. Θα έχουμε χρόνο και να κάνουμε ερωτήσεις στους φορείς και να δούμε και την άποψη τους πιο ολοκληρωμένα και να πούμε και τις δικές μας, τέλος πάντων, τοποθετήσεις.

Επί της αρχής, λοιπόν, αυτό που πρέπει να σημειώσουμε είναι ότι οι περισσότερες από τις διατάξεις του σχεδίου νόμου ήταν διατάξεις, που είχαν συμπεριληφθεί, σε νομοσχέδιο, που είχε κατατεθεί από το Υπουργείο Πολιτισμού, το Νοέμβρη του 2014 – το μεγαλύτερο ποσοστό αυτών των διατάξεων. Όχι, γιατί είχε καθυστερήσει η τότε Κυβέρνηση, αλλά, γιατί τα θέματα, τα οποία ερχόταν να επιλύσει αυτό το νομοσχέδιο, το 2014, είχαν τεθεί, τον Ιούλιο του 2014, από την Τρόικα, επιτακτικά και έπρεπε να ρυθμιστούν νομοθετικά, με κάποιο τρόπο. Όμως, εσείς τότε, αν θυμάστε, κυνηγούσατε το momentum, είχατε πάρει φόρα και έπρεπε, πάση θυσία, να ρίξετε την Κυβέρνηση, για να μπορέσετε, μέσα από την εκλογή του Προέδρου της Δημοκρατίας, να πάμε σε εκλογές και, με αυτόν τον τρόπο, χάθηκε η δυνατότητα και να συζητηθεί ένα νομοσχέδιο, που ήταν σημαντικό για το Υπουργείο Πολιτισμού, εν μέσω προϋπολογισμών και ψηφοφοριών για την εκλογή του Προέδρου της Δημοκρατίας.

Επί της ουσίας, λοιπόν, σήμερα έρχεστε στη Βουλή και εισάγετε διατάξεις, με καθυστέρηση τεσσάρων ετών και αυτή η ευθύνη είναι όλη δική σας. Το νομοσχέδιο έτοιμο ήταν στα συρτάρια του Υπουργείου σας και εσείς αποφασίσατε, κάποια στιγμή, που είναι αυτή, να το ανασύρετε και δεν νομίζω ότι κανείς απορεί, γιατί επιλέξατε να το κάνετε τώρα.

Τώρα, σε ό,τι αφορά την τοποθέτηση του κυρίου Μπαλτά, την οποία την άκουσα, με πολλή προσοχή, νομίζω ότι προκύπτουν εύλογες απορίες. Πρώτον, οι προτεινόμενες ρυθμίσεις για το Ταμείο Αλληλοβοήθειας το καθιστούν εργαλείο στα χέρια του εκάστοτε Υπουργού, ώστε να έχει τη δυνατότητα διάθεσης δημόσιου χρήματος. Όλα όσα έχει, κατά καιρούς καταγγείλει η Κυβέρνηση του ΣΥΡΙΖΑ, για το επονομαζόμενο «αμαρτωλό Ταμείο» - εσείς το λέγατε- έρχεστε σήμερα και τα διατηρείτε και τα νομιμοποιείτε και δημιουργείτε ένα εργαλείο διαχείρισης δημοσίου χρήματος, μέσω ενός φορέα, ο οποίος δεν ανήκει στη Γενική Κυβέρνηση και εφόσον το προσωπικό και οι δράσεις του Ταμείου Αλληλοβοήθειας μεταφέρονται στο Υπουργείο, το ηθικό και το διαφανές, θα ήταν η κατάργηση του εν λόγω φορέα. Εσείς βλέπετε, πουθενά, στο νομοσχέδιο, να υπάρχει κατάργηση του φορέα;

Ο ΣΥΡΙΖΑ και η Κυβέρνηση του κατήγγειλε, ως παράνομο, το Ταμείο, γιατί λέγατε ότι πρόκειται για ένωση προσώπων. Αυτό, σήμερα, έρχεστε εσείς και το νομιμοποιείτε. Ο ΣΥΡΙΖΑ και η Κυβέρνηση του κατήγγειλε το προσωπικό, ως «ρουσφέτια του παλαιού πολιτικού συστήματος και ως προϊόντα συναλλαγής εκάστοτε πολιτικών και συνδικαλιστικών ηγεσιών». Σήμερα, έρχεστε και το νομιμοποιείτε. Ο ΣΥΡΙΖΑ και η Κυβέρνηση του κατήγγειλε τη διασπάθιση δημοσίου χρήματος, μέσω του ταμείου, ενώ υπήρχε συγκεκριμένο ποσοστό επί των εσόδων του ΤΑΠΑ, το οποίο μειώθηκε, σημαντικά, το 2014 και το ξέρετε και ενώ μεσολαβούσε και το Διοικητικό Συμβούλιο του ΤΑΠΑ. Σήμερα, καταργείτε το ποσοστό, άρα, τι κάνετε; Το πάτε κατά το δοκούν και όλη η αρμοδιότητα περιέρχεται στον Υπουργό. Η Κυβέρνηση του ΣΥΡΙΖΑ και ο ΣΥΡΙΖΑ κατήγγειλε ελλείμματα στο Ταμείο, γι΄ αυτό διατάχθηκε ο έλεγχος από τον κύριο Ξυδάκη και τον κύριο Μπαλτά – πολύ ορθώς – και θα σας έλεγα ότι είναι ο πέμπτος, κατά σειρά, διότι τους προηγούμενους τέσσερις τους είχε παραγγείλει η κυβέρνηση ΠΑΣΟΚ και Νέας Δημοκρατίας, αντίστοιχα. Ο διαχειριστικός, λοιπόν, έλεγχος, στον οποίο αναφέρεται στην απάντησή της και η κυρία Κονιόρδου, για την περίοδο 2005-2016, δεν διαπίστωσε ελλείμματα. Γιατί δεν το λέτε αυτό;

Κυρίες και κύριοι συνάδελφοι, μέχρι να αποσαφηνιστούν όλα όσα αναδείξαμε και μέχρι να πάρουμε απαντήσεις γι΄ αυτά τα γκρίζα σημεία, τα οποία θέλετε εσείς να βάλετε σε αυτό το νομοσχέδιο – που, αν θέλετε και την προσωπική μου άποψη, πουθενά στις διατάξεις δεν αφορά τα θέματα, που προσπαθείτε να αναδείξετε – δηλαδή, κυρίως μπαίνετε σε θέματα, που αφορούν τη δικαιοσύνη και δεν καταλαβαίνω, γιατί αφήνετε να εννοηθεί ότι υπάρχει οσμή σκανδάλου, που επικρέμεται επί των κεφαλών μας και όταν υπάρχουν τέτοιες εκκρεμότητες είτε σε θέματα εσωτερικών κανονισμών είτε σε τροποποιήσεις, που κάνετε, στο δικό σας νομοσχέδιο, που έρχεται, με Προεδρικό Διάταγμα, τον τέταρτο του 2018 και έρχεστε εσείς σήμερα, γιατί έτσι κάνετε εσείς, νομοθετείτε «μπαλώνοντας» και το αλλάζετε. Τροποποιείτε, πριν ακόμη περάσει ένα εξάμηνο και δίνετε και παρατάσεις επί παρατάσεων, άλλο δείγμα χρηστής διοίκησης.

Επειδή, λοιπόν, όλα αυτά τα γκρίζα περιμένουμε να απαντηθούν και να διαλευκανθούν και με τη συζήτηση, που θα έχουμε με τους φορείς, εμείς επιφυλασσόμεθα επί της αρχής και στην πορεία θα πούμε και τις απόψεις μας. Ευχαριστώ, κύριε Πρόεδρε.

Στο σημείο αυτό έγινε η β’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ακριώτης Γιώργος, Αμανατίδης Ιωάννης, Αναγνωστοπούλου Αθανασία, Βαγενά Άννα, Βάκη Φωτεινή, Γεωργοπούλου – Σαλτάρη Ευσταθία, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Ζεϊμπέκ Χουσείν, Κουράκης Αναστάσιος, Γάκης Δημήτριος, Μηταφίδης Τριαντάφυλλος, Μπαλτάς Αριστείδης, Μουμουλίδης Θεμιστοκλής, Μπαξεβανάκης Δημήτριος, Πάντζας Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Ρίζος Δημήτριος, Μπαλλής Συμεών, Φίλης Νικόλαος, Ανδριανός Ιωάννης, Αραμπατζή Φωτεινή, Αυγενάκης Ελευθέριος, Βλάσσης Κωνσταντίνος, Καραμανλή Άννα, Κατσανιώτης Ανδρέας, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Μπούρας Αθανάσιος, Σταϊκούρας Χρήστος, Στύλιος Γεώργιος, Αχμέτ Ιλχάν, Γρηγοράκος Λεωνίδας, Κεφαλίδου Χαρά, Γρέγος Αντώνιος, Ηλιόπουλος Παναγιώτης, Σαχινίδης Ιωάννης, Κατσώτης Χρήστος, Δελής Ιωάννης, Τάσσος Σταύρος, Μεγαλομύστακας Αναστάσιος, Λυκούδης Σπυρίδωνας και Μαυρωτάς Γεώργιος.

 **ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):**  Θα ήθελα να αναφέρω τους φορείς, που θα κληθούν, με βάση τις προτάσεις. Είναι ο κ. Γιάννης Παπαγεωργόπουλος, Πρόεδρος της Πανελλήνιας Ομοσπονδίας Εργαζομένων Υπουργείου Πολιτισμού, είναι ο Πρόεδρος του Δ.Σ. του Ταμείου Αλληλοβοήθειας Υπαλλήλων Υπουργείου Πολιτισμού, ο κ. Στεργίου, είναι η Πρόεδρος του Συλλόγου Γονέων και Κηδεμόνων του Παιδικού Σταθμού του Υπουργείου Πολιτισμού, η κυρία Ζαφείρη, είναι ο Πρόεδρος του Μουσείου της Ακρόπολης, ο κ. Παντερμαλής, είναι ο Πρόεδρος του Σωματείου του Οργανισμού Ανέγερσης Νέου Μουσείου Ακρόπολης, ο κ. Παναγόπουλος και ο Πρόεδρος του Πανελληνίου Συλλόγου Αρχαιοφυλάκων ΔΙΕΚ, ο κ. Αρέστης. Να σημειώσω ότι εάν δεν μπορούν τα ίδια τα πρόσωπα, θα έρθουν οι αντικαταστάτες τους, γιατί οι φορείς είναι αυτοί που καλούνται.

 Η επόμενη συνεδρίαση, με την ακρόαση των φορέων και τη συζήτηση θα είναι αύριο, στις 12.00΄, αμέσως μετά την ονομαστική ψηφοφορία στην Ολομέλεια, στην Αίθουσα 223. Η ψήφιση επί της αρχής και η συζήτηση επί των άρθρων θα είναι στις 14.00΄ στην ίδια Αίθουσα και η β΄ ανάγνωση θα είναι την Τρίτη, στις 10.30΄, στην ίδια Αίθουσα.

Το λόγο έχει ο Ειδικός Αγορητής του Λαϊκού Συνδέσμου – Χρυσή Αυγή, ο κ. Γρέγος.

**ΑΝΤΩΝΙΟΣ ΓΡΕΓΟΣ (Ειδικός Αγορητής του Λαϊκού Συνδέσμου – Χρυσή Αυγή):** Θα ήθελα να πω ότι συμφωνούμε και με το πρόγραμμα και με τους φορείς.

Ακούστηκε από τον Εισηγητή του ΣΥΡΙΖΑ ότι θα καταπολεμηθούν κάποια φαινόμενα αδιαφάνειας. Αμφιβάλλουμε πάρα πολύ, σχετικά με αυτό.

Επίσης, να πούμε και εμείς για τις τροπολογίες ότι σε κάθε νομοσχέδιο έρχονται άσχετες τροπολογίες και ελπίζουμε να μην γίνει και σε αυτό το νομοσχέδιο, γιατί ξέρετε, πολλές φορές από τις τροπολογίες εκτρέπεται η συζήτηση από το κύριο σώμα του νομοσχεδίου και πολλές φορές μπορεί να επηρεαστεί και η τελική ψήφος. Παρακαλώ, να ληφθεί σοβαρά υπ' όψιν αυτό.

Επίσης, θα ήθελα να πω ότι στο συγκεκριμένο νομοσχέδιο, όσον αφορά στη διαβούλευση δεν επιτρέπονταν τα σχόλια. Αυτό, βέβαια, γίνεται και σε άλλα νομοσχέδια, αλλά εμείς θα συνεχίσουμε να το κατακρίνουμε. Η υποτιθέμενη διαβούλευση διήρκησε περίπου 17 ημέρες και επετράπη μόνο ένα σχόλιο. Δεν τις θεωρώ πολύ δημοκρατικές αυτές τις διαδικασίες

Το εισαγόμενο προς επεξεργασία και ψήφιση σχέδιο νόμου πραγματεύεται διάφορα ζητήματα αρμοδιότητας του Υπουργείου Πολιτισμού και Αθλητισμού. Περιλαμβάνονται σε αυτό ρυθμίσεις, που έχουν θετικό πρόσημο, αλλά δυστυχώς και ρυθμίσεις, οι οποίες διακρίνονται για την έντονα ψηφοθηρική και μικροπολιτική σκοπιμότητα τους.

Στο Κεφάλαιο Α΄ του προτεινόμενου σχεδίου νόμου περιλαμβάνονται ρυθμίσεις, οι οποίες αφορούν στην ίδρυση και λειτουργία παιδικού σταθμού για τα βρέφη και προσχολικής ηλικίας τέκνα των υπαλλήλων του Υπουργείου Πολιτισμού. Με μια πρώτη θεώρηση της εν λόγω ρύθμισης, δύναται να ειπωθεί πως πρόκειται για μια ρύθμιση, η οποία κινείται προς τη σωστή κατεύθυνση. Πλην όμως, υπάρχουν κάποια συγκεκριμένα θέματα, τα οποία, ενδεχομένως, να δημιουργήσουν προβλήματα, κατά την μελλοντική εφαρμογή των προτεινόμενων διατάξεων και ένεκα των οποίων η στάση μας επί του Κεφαλαίου Α΄ να τείνει προς το «παρών» ή προς την καταψήφιση. Τέτοιο θέμα αποτελεί, για παράδειγμα, η περίπτωση να καταστρατηγηθεί η διαδικασία επιλογής των φιλοξενουμένων τέκνων, προς όφελος των «εργατοπατέρων και «συνδικαλισταράδων» του Υπουργείου, κάτι για το οποίο πρέπει εκ των προτέρων να ληφθεί μέριμνα από τους αρμόδιους και να αποκλειστεί, ως ενδεχόμενο.

Το Κεφάλαιο Β΄ του προτεινόμενου σχεδίου νόμου αφορά στο διαβόητο Ταμείο Αλληλοβοήθειας Υπαλλήλων Υπουργείου Πολιτισμού. Το εν λόγω ταμείο αποτελεί ακόμα μια περίπτωση διασπάθισης δημοσίου χρήματος από τους ανεξαρτήτου πολιτικής ταυτότητας επιτήδειους, οι οποίοι λυμαίνονται το ελληνικό δημόσιο από διάφορες θέσεις, στις οποίες έχουν τρυπώσει. Μια κατάσταση, που συνεχίζεται, εδώ και πάρα πολλά χρόνια. Στη συγκεκριμένη περίπτωση, ενδεικτικό της ιδιαιτερότητας της περίπτωσης αποτελεί το γεγονός πως, επί 15 χρόνια, οι ακλόνητοι επικεφαλής, ο πρόεδρος και ο διευθυντής, γνωστά τα ονόματα, για την περίοδο 2002 έως 2017, ασχέτως, εάν άλλαζαν οι κυβερνήσεις, ήταν οι ίδιοι. Πρόκειται για ένα Ταμείο, το οποίο επανιδρύθηκε το έτος 2002, εντελώς συμπτωματικά, από το ΠΑ.ΣΟ.Κ. και επί υπουργίας Βενιζέλου, υπό την ιδιότυπη νομική υπόσταση της Ένωσης Προσώπων, χωρίς νομική προσωπικότητα, δηλαδή ιδιωτικού δικαίου και η χρηματοδότηση του οποίου γινόταν αποκλειστικά από το ελληνικό δημόσιο, με δημόσιο χρήμα, το οποίο προερχόταν από τους αρχαιολογικούς πόρους και πολύ συχνά, με επιπλέον κρατικές επιχορηγήσεις. Πρόκειται για ένα Ταμείο το οποίο, επί Ν.Δ. και Αντώνη Σαμαρά, στην ηγεσία του Υπουργείου, το ποσοστό της τακτικής επιχορήγησης του αυξήθηκε στο 3,5% επί των εισπράξεων του Ταμείου Αρχαιολογικών Πόρων. Αύξηση, δηλαδή, κατά 250%. Για να μεταφραστεί σε ευρώ, μόνο μέσα σε μια χρονιά, το 2009, όταν ο Σαμαράς αύξησε το ποσοστό επί των εισπράξεων του Ταμείου Αρχαιολογικών Πόρων και πρόσθεσε και έκτακτη επιχορήγηση, η συνολική χρηματοδότηση, που έλαβε το Ταμείο ήταν 3,2 εκατομμύρια €. Τα χρόνια της οικονομικής κρίσης, από το 2009, η χρηματοδότηση του Ταμείου από το ταμείο Αρχαιολογικών Πόρων ανήλθε σε 13,8 εκατ. €. Πρόκειται για ένα Ταμείο, το οποίο εισέπραξε 46 εκατομμύρια €, μεταξύ των ετών 2005 έως 2016, περίοδος, για την οποία διενεργείται, εδώ και καιρό, διαχειριστικός έλεγχος από το Γενικό Λογιστήριο του Κράτους, αλλά και από το ίδιο το Υπουργείο.

Πρόκειται για ένα Ταμείο στο οποίο, έπειτα από δειγματοληπτικό έλεγχο βρέθηκε πλήθος υπαλλήλων του υπουργείου πολιτισμού, οι οποίοι ήταν «δανειολήπτες» εν αγνοία τους, φερόμενοι να έχουν ζητήσει δάνεια και οικονομικά βοηθήματα της τάξης των 1.000 € και 1.500 €. Το Σεπτέμβριο του 2018 εστάλη φάκελος στις εισαγγελικές αρχές από τον Υφυπουργό Πολιτισμού και στο πλαίσιο σχετικής μηνυτήριας αναφοράς, προς διερεύνηση τυχόν ποινικών ευθυνών, ο οποίος περιλαμβάνει έναν κατάλογο 48 περιπτώσεων χορήγησης δανείων και βοηθημάτων, συνολικού ύψους 99.500 € προς εργαζόμενους, οι οποίοι, από την πλευρά τους, αρνούνται κατηγορηματικά ότι έχουν λάβει τα οποιαδήποτε χρήματα από το Ταμείο. Πρόκειται για ένα Ταμείο στον παιδικό σταθμό του οποίου, στον έλεγχο, που έγινε, φιλοξενούνταν μόνο 120 παιδιά από την περιοχή της Αθήνας, σε ένα Υπουργείο, που έχει 7.300 τακτικούς και σχεδόν άλλους τόσους έκτακτους υπαλλήλους, σε ολόκληρη την Επικράτεια.

Συνεπώς, από τη στιγμή, κατά την οποία ο αρχικός σκοπός του Ταμείου, που ήταν, μεταξύ άλλων η χορήγηση δανείων και οικονομικών βοηθημάτων σε υπαλλήλους του Υπουργείου πολιτισμού για λόγους κοινωνικής αλληλεγγύης, ουδέποτε εξυπηρετήθηκε ως προτεραιότητα, αλλά, απεναντίας, χρησιμοποιήθηκε, ως πρόφαση, προκειμένου το Υπουργείο αυτό να μεταβληθεί σε ένα μηχανισμό βολέματος ημετέρων, ο οποίος δεν ελέγχεται από κανέναν και τον οποίο διαχειρίζονται οι συνδικαλιστές του Υπουργείου. Για ποιο λόγο να συνεχίζει να υφίσταται, τουλάχιστον, στη σημερινή του μορφή; Είναι αναγκαίο να διαλευκανθούν από την ελληνική δικαιοσύνη τα πάντα, γύρω από το εν λόγω Ταμείο, να αποδοθούν ευθύνες, όπου αυτές αναλογούν, να υποστούν κυρώσεις και νόμιμες συνέπειες οι υπαίτιοι και, ακολούθως, να συσταθεί εκ νέου, σε μια νέα υγιή και νόμιμη υπόσταση.

Στην προτεινόμενη διάταξη του άρθρου 8, κατά τα φαινόμενα, εισάγετε μια προεκλογικού χαρακτήρα ρύθμιση, η οποία αποσκοπεί στην άγρα των ψήφων των 130 εργαζομένων στον καταργούμενο Οργανισμό. Το Κεφάλαιο Δ΄ περιλαμβάνει ρυθμίσεις διαφόρων ζητημάτων όπως εργασιακά θέματα των υπαλλήλων του Υπουργείου, χορήγηση επιδομάτων με επίσης έντονη προεκλογική χροιά, νομιμοποίηση παράτυπα καταβληθέντων δαπανών και επί της λειτουργίας και επί των τριών αρμοδιοτήτων του Υπουργείου. Ενδιαφέρον παρουσιάζει η ρύθμιση του άρθρου 18 σχετικά με την ανώνυμη εταιρία Ελληνικό Φεστιβάλ Α.Ε. με αφορμή που επικαλείται ακόμα μια φορά η συνδιαλλαγή της εξουσίας με τα προσωπικά οικονομικά συμφέροντα των διαπλεκόμενων πολιτικάντηδων, οι οποίοι κυβερνούν την πατρίδα μας και απομυζούν τα κρατικά ταμεία. Θα αναφερθούμε και στις υπόλοιπες συνεδριάσεις και για τα υπόλοιπα άρθρα. Επί της αρχής δηλώνουμε επιφύλαξη και θα τοποθετηθούμε ξανά. Ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Ευχαριστούμε πολύ. Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του ΚΚΕ):** Ευχαριστώ κύριε Πρόεδρε. Το σημερινό νομοσχέδιο ασφαλώς και εντάσσεται και δεν θα μπορούσε να μην εντάσσεται βεβαίως στην γενικότερη αντιλαϊκή πολιτική της Κυβέρνησης έτσι όπως εξελίσσεται σε όλους τους τομείς. Ωστόσο επειδή πρόκειται για ένα νομοσχέδιο το οποίο στην πραγματικότητα είναι ένα κολάζ επιμέρους ρυθμίσεων και αρκετές απ’ αυτές δεν έχουμε κανένα πρόβλημα να το πούμε εμείς ότι κινούνται σε μια θετική κατεύθυνση και δεν έχουμε καμία διάθεση εμείς να το κοντράρουμε. Θέλουμε κατ’ αρχήν να πούμε ότι σε αυτό το νομοσχέδιο, όπως υπονοήθηκε εδώ χαμηλής κατά κάποιο τρόπο πτήσης, που δεν ξέρω αν είναι δόκιμος ο όρος γιατί είναι ένα νομοσχέδιο το οποίο ασχολείται με το εργασιακό καθεστώς δεκάδων εργαζομένων και με αυτή την έννοια είναι σημαντικό, έστω και αν έχει έναν αποσπασματικό επιμέρους χαρακτήρα.

Σε αυτό το νομοσχέδιο λοιπόν, κατά την άποψή μας, τον τόνο τον δίνει το πρώτο του μέρος και το δεύτερο, δηλαδή ο παιδικός σταθμός και το Ταμείο Αλληλοβοήθειας των εργαζομένων του Υπουργείου Πολιτισμού. το Ταμείο το καταλαβαίνω, το Αλληλοβοήθειας συζητιέται κατά πόσο ο όρος αυτός μπορεί να χαρακτηρίσει την λειτουργία του εν λόγω ταμείου. Ένα ταμείο βεβαίως του οποίου η κακοδιαχείριση και μιλάμε με πολύ επιεικείς όρους, αποτελεί έτσι και αλλιώς ένα πάρα πολύ σοβαρό ζήτημα, γι’ αυτό κύριε Υπουργέ, θα παρακαλούσαμε και αυτό είναι το αίτημα που υποβάλλουμε στην Κυβέρνηση και στο Υπουργείο Πολιτισμού για να μπορέσουμε να τοποθετηθούμε πιο ολοκληρωμένα στο ζήτημα αυτό, να καταθέσει η Κυβέρνηση και εσείς στην Επιτροπή, στη Βουλή την τελική έκθεση των ελεγκτών του Γ¨ΛΚ σχετικά με το τι αποκάλυψε τέλος πάντων αυτός ο εσωτερικός έλεγχος. Δεν ξέρουμε για ποιο λόγο δεν το έχει κάνει μέχρι τώρα η Κυβέρνηση. Δεν μπορούμε όπως καταλαβαίνετε αυτά τα ζητήματα να τα μαθαίνουμε μέσα από δημοσιεύματα του ημερήσιου τύπου. Έτσι και τα όσα θα πούμε θα βασιστούν ακριβώς σε αυτά τα δημοσιεύματα. Δεν έχουμε στα χέρια μας την επίσημη τελική έκθεση των ελεγκτών.

Αυτά τα δημοσιεύματα λένε ότι σε μια 12ετία από το 2005 έως το 2016 το μεγαλύτερο μέρος των δαπανών αυτού του ταμείου αλληλοβοήθειας εντός πολλών εισαγωγικών και μιλάμε για 45 και πλέον εκατομμύρια ευρώ, το οποίο χρηματοδοτείται αποκλειστικά από δημόσιους πόρους που προέρχονται από τις πωλήσεις εισιτηρίων και αντιγράφουν του Ταμείου Αρχαιολογικών Πόρων και Απαλλοτριώσεων του ΤΑΠΑ. Αυτά λοιπόν τα 45 και πλέον εκατομμύρια ευρώ έχουν διοχετευτεί σε δράσεις πέρα από τους σκοπούς του. Εκτός από τους σκοπούς του Ταμείου, σύμφωνα με τα δημοσιεύματα επαναλαμβάνω διότι δεν έχουμε την επίσημη έκθεση, ένας άλλος σκοπός είναι και η χρηματοδότηση της πανελλήνιας ομοσπονδίας εργαζομένων στο Υπουργείο Πολιτισμού και αυτό είναι ένα δείγμα, μια απόδειξη για τον τρόπο με τον οποίο λειτουργεί συνολικά όλος αυτός ο κυβερνητικός εργοδοτικός συνδικαλισμός. Αποκαλύπτει και την σήψη του, η οποία όλο και περισσότερο αποκαλύπτεται στα μάτια των εργαζομένων και της κοινωνίας. Βεβαίως σύμφωνα πάλι με τα δημοσιεύματα εμφανίζεται ένας αριθμός των εργαζομένων στο Υπουργείο Πολιτισμού να έχει λάβει προσωπικά δάνεια χωρίς ο ίδιος να γνωρίζει κάτι τέτοιο και χωρίς βεβαίως να έχει αιτηθεί κάτι τέτοιο.

Είναι ζητήματα όπως καταλαβαίνετε που για να στηρίξουμε την επιχειρηματολογία μας, τις θέσεις μας, για να γνωρίσουμε αν θέλετε με έναν επίσημο τρόπο το τι πραγματικά έχει συμβεί και το τι συμβαίνει, θα θέλαμε, θα ζητούσαμε από την Κυβέρνηση να καταθέσει το επίσημο τελικό κείμενο της έκθεσης ελέγχου.

Τώρα αντιμετωπίζετε όντως θετικά κάποια προβλήματα εργαζομένων στον παιδικό σταθμό του Υπουργείου Πολιτισμού με την έννοια ότι εντάσσονται στο δημόσιο, γιατί μέχρι τώρα ο εργοδότης τους ήταν μια Ένωση προσώπων, όπως και στον Οργανισμό Ανέγερσης του νέου μουσείου της Ακρόπολης, όπου δεν ξέρουμε τι νόημα έχει ένας Οργανισμός Ανέγερσης του νέου μουσείου της Ακρόπολης όταν αυτό το Μουσείο έχει ήδη ανεγερθεί και τι πρωθύστερα σχήματα είναι αυτά δηλαδή.

Ωστόσο για να μη θεωρηθεί ότι αυτό το νομοσχέδιο είναι εκτός κυβερνητικής γραμμής, φροντίζει το ίδιο το νομοσχέδιο και μάλιστα κλείνει με αυτό το άρθρο, να στερήσει τη μονιμοποίηση από τους εργαζόμενους στο ελληνικό φεστιβάλ. Ακούσαμε την αιτιολόγηση από τον πρώην Υπουργό τον κ. Μπαλτά ότι είναι η έλλειψη ενός εσωτερικού κανονισμού που δεν επιτρέπει κάτι τέτοιο. Αδυνατούμε να την κατανοήσουμε, θεωρούμε ότι είναι μάλλον δικαιολογία αστήρικτη και θα θέλαμε πραγματικά και αυτοί οι εργαζόμενοι να αποκτήσουν επιτέλους και να εργάζονται σε ένα καθεστώς μόνιμης και σταθερής δουλειάς. Τώρα από εκεί και πέρα, θα πούμε αρκετά περισσότερα και για τα επιμέρους άρθρα και βεβαίως περιμένοντας και την τελική έκθεση, την κατάθεσή της από την Κυβέρνηση. Ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής ) :** Άρα η θέση σας είναι με επιφύλαξη μάλλον. Πώς θα την κωδικοποιούσατε;

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.) :** Σε αρκετά άρθρα θα τοποθετηθούμε θετικά. Δεν θα κοντράρουμε τις θετικές ρυθμίσεις του νομοσχεδίου. Τώρα επί της αρχής, θα το δούμε.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής ) :** Ευχαριστώ πολύ τον κ. Δελή.

Το λόγο έχει ο κ. Μεγαλομύστακας.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων) :** Ευχαριστώ πολύ κύριε Πρόεδρε. Ερχόμαστε σήμερα να συζητήσουμε ένα νομοσχέδιο του Υπουργείου Πολιτισμού, το οποίο είναι μικρό σε έκταση και ρυθμίζει βέβαια πάρα πολλά ζητήματα, που στην πλειοψηφία τους δεν έχουν σχέση μεταξύ τους. Αυτό χαρακτηρίζει βέβαια τη γενικότερη λειτουργία του κράτους υπό αυτήν την κυβέρνηση, αλλά και των προηγούμενων, όπου βλέπουμε ότι δεν υπάρχει μια σειρά και μια συνοχή. Είναι ένα νομοσχέδιο το οποίο όπως ειπώθηκε και από προηγούμενους ομιλητές, δεν είναι ένα νομοσχέδιο εντυπωσιασμού, αλλά ένα σχέδιο νόμου το οποίο ήρθε για να λύσει προβλήματα, που όντως υπάρχουν. Εμείς βλέπουμε πολύ θετικά τα περισσότερα άρθρα σε αυτό το νομοσχέδιο, δεν βλέπουμε θετικά βέβαια τον τρόπο με τον οποίο έρχεται και δεν κατηγορούμε αυτή τη στιγμή το νέο Υπουργό, αλλά κυρίως τον τρόπο που λειτουργεί αυτή η Κυβέρνηση. Είμαστε θετικοί στο να ιδρυθεί ένας παιδικός σταθμός και να λειτουργήσει σωστά, ωστόσο αυτό που θα πρέπει να έχουμε στο νου μας όλοι μας και ειδικότερα αυτοί που κυβερνούν, είναι ότι ανάλογες δομές χρειάζονται σε πάρα πολλούς άλλους φορείς, σε άλλου τέτοιου είδους μονάδες, όπως το Υπουργείο Πολιτισμού. Γιατί με τον τρόπο αυτό, δηλαδή το να δημιουργούμε τέτοιου είδους δομές στα Υπουργεία για παράδειγμα και να μη γίνεται κάτι ανάλογο και σε άλλες, το μόνο που καταφέρνουμε είναι να δημιουργήσουμε ένα κλίμα διχασμού στην κοινωνία μας, γιατί καλώς ή κακώς, κακώς κατ’ εμέ, ο κόσμος έχει συνδέσει τα Υπουργεία με τους πολιτικούς και ενδεχομένως αυτό άδικα για τους υπαλλήλους των Υπουργείων να δημιουργεί και ένα δυσάρεστο κλίμα και ένα αρνητικό κλίμα γι’ αυτούς. Στη συνέχεια βλέπουμε ότι ρυθμίζονται και άλλα ζητήματα, κυρίως ενίσχυσης των υπαλλήλων του Υπουργείου. Δεν είμαστε σε καμία περίπτωση αρνητικοί σε αυτό. Βέβαια, αυτό που πρέπει να καταφέρει ο Υπουργός είναι να μην χρωματιστεί με «μαύρο» αυτή η προσπάθεια, καθώς έχουμε δει ότι και στο παρελθόν έχουμε πάρα πολλές περιπτώσεις κατά τις οποίες κατηγορήθηκαν οι πολιτικοί ότι όλα όσα έγιναν, όσα οφέλη δόθηκαν προς τους υπαλλήλους, έγιναν με σκοπό ψηφοθηρικό. Ελπίζουμε να μη συνταχθεί με αυτήν την άποψη και να μην λειτουργήσει ανάλογα.

Τώρα, όσον αφορά το τελευταίο άρθρο, νομίζω ότι θα ήταν καλό να μην προχωρούμε σε καμία περίπτωση σε παρατάσεις, αλλά να βρούμε οριστική λύση. Έχουμε μιλήσει πάρα πολλές φορές γι’ αυτό το ζήτημα και θα έπρεπε να το λάβουμε σοβαρά υπόψη μας. Θα πρέπει να μοχθήσουμε λίγο παραπάνω, δεν μπορούμε να πηγαίνουμε σε μεσοβέζικες και προσωρινές λύσεις. Είμαστε εδώ, είμαστε εκλεγμένοι από το λαό, είμαστε για να δίνουμε οριστικές και καθολικές λύσεις και αυτός θα έπρεπε να είναι ο στόχος όλων μας.

Κάτι άλλο στο οποίο θα ήθελα να σταθώ είναι το άρθρο 15, στο οποίο αναφέρεται η χρήση νέων τεχνολογιών. Αυτό είναι που πρέπει να δούμε σε όλους τους τομείς για να μπορέσουμε επιτέλους να αποτινάξουμε άμεσα όλες τις παλιές εικόνες και όλη τη «βρωμιά», την οποία μας χρεώνουν, καθώς αν χρησιμοποιήσουμε με σωστό τρόπο την τεχνολογία, θα καταφέρουμε πολύ γρήγορα να αλλάξουμε την εικόνα σε όλο το κράτος. Θα μπορούμε να κάνουμε ένα πιο ευκίνητο κράτος, ένα κράτος πιο σταθερό, παράλληλα με τον προηγούμενο χαρακτηρισμό, αλλά το πιο σημαντικό είναι ότι με την τεχνολογία και με πολλούς τρόπους μέσω αυτής, μπορεί να γίνει ένα αδιάβλητο κράτος, όπου όλα θα γίνονται δίκαια, χωρίς την παρέμβαση, δεν θα πω του ανθρώπινου παράγοντα, αλλά του υστερόβουλου παράγοντα. Επομένως, θα πρέπει να κινηθεί το Υπουργείο και σε άλλους τομείς, όσον αφορά την ανάπτυξη των τεχνολογιών. Η θέση της Ένωσης Κεντρώων είναι επιφύλαξη, καθώς θέλουμε να ακούσουμε και τις επόμενες επιτροπές, ωστόσο δηλώνουμε ότι βλέπουμε πολύ θετικά τα περισσότερα άρθρα του νομοσχεδίου αυτού. Σας ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής ) :** Σας ευχαριστώ πολύ.

Το λόγο έχει ο κ. Μαυρωτάς.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε, το σχέδιο που συζητάμε αφορά την ίδρυση παιδικού σταθμού στο Υπουργείο Πολιτισμού και ρυθμίζει θέματα του Ταμείο Αλληλοβοήθειας, των Υπαλλήλων του Υπουργείου Πολιτισμού, ενώ καταργεί τον Οργανισμό Ανέγερσης Νέου Μουσείου Ακρόπολης. Το Ταμείο Αλληλοβοήθειας Υπαλλήλων του Υπουργείου Πολιτισμού, το οποίο ελέγχεται από την Δικαιοσύνη για κακοδιαχείριση και διασπάθιση δημοσίου χρήματος, αποσυνδέεται από το Ταμείο Αρχαιολογικών Πόρων και Απαλλοτριώσεων, το περίφημο ΤΑΠΑ και διακόπτεται η απευθείας χρηματοδότηση του από τα έσοδα των αρχαιολογικών χώρων, των μνημείων και μουσείων.

Επίσης, καταργείται σχεδόν μια δεκαετία μετά τα εγκαίνια του Μουσείου της Ακρόπολης των Ιουλίου του 2009, ο Οργανισμός Ανέγερσης του Νέου Μουσείου, κάτι το οποίο θα έπρεπε να γίνει σύμφωνα με τον ιδρυτικό νόμο του 1994, ήδη μετά την αποπεράτωση, ενώ από το 2012 είχε ενταχθεί ο συγκεκριμένος οργανισμός, 255 φορείς του δημόσιου χρέους και σχεδιαζόταν να καταργηθούν. Υπάρχουν και διάφορες άλλες διατάξεις, να πω λίγο στα του πρώτου κεφαλαίου, της ίδρυσης του Παιδικού Σταθμού, προβλέπεται ίδρυση και λειτουργία Παιδικού Σταθμού στις δομές του Υπουργείου, ο οποίος εάν και προβλεπόταν στον ισχύοντα και τον προηγούμενο Οργανισμό του Υπουργείου, ουδέποτε ιδρύθηκε και λειτούργησε, σε αντίθεση με το Βρεφονηπιακών Σταθμό, που λειτουργεί μέχρι σήμερα.

Το προσωπικό Ιδιωτικού Δικαίου Αορίστου Χρόνου Ταμείου Αλληλοβοήθειας, 35 άτομα μεταφέρεται σε προσωποπαγείς θέσεις του Υπουργείου, προκειμένου να λειτουργήσει ομαλά ο ιδρυόμενος Παιδικός Σταθμός, ενώ σε ό,τι αφορά τη χρηματοδότηση του Ταμείου Αλληλοβοήθειας, όπως είπαμε, προβλέπεται ρητά η δυνατότητα επιχορήγησης του από τις πιστώσεις του Υπουργείου που προέρχονται από το ΤΑΠΑ και παύει πλέον κάθε απευθείας χρηματοδότηση του Ταμείου από το ΤΑΠΑ, το Ταμείο Αρχαιολογικών Πόρων και Απαλλοτριώσεων. Εδώ να κάνω μια παρένθεση, το Ταμείο Αρχαιολογικών Πόρων και Απαλλοτριώσεων και το Ταμείο Αλληλοβοήθειας, ήταν δύο μεγάλες ανοικτές πληγές του Υπουργείου.

Κλασικά παραδείγματα παθογένειας και δυσλειτουργίας, αναποτελεσματικότητας, διαπλοκής, κακοδιαχείρισης έχουν χαρακτηρισθεί ως οι μαύρες τρύπες του Υπουργείου Πολιτισμού. Το Ταμείο Αλληλοβοήθειας αποτελεί μια διακομματική αμαρτία που από δεκαετίες ταλαιπωρεί το Υπουργείο Πολιτισμού, επιτρέποντας αδιαφανείς διαδικασίες, σκανδαλώδεις χρηματοδοτήσεις και κυρίως τη μεταφορά δημοσίου χρήματος σε Ταμείο Συνδικαλιστών. Μια παθογένεια τουλάχιστον τριάντα ετών, ξεκίνησε το1995 και επανασυστάθηκε το 2002 με σκοπό την ανάπτυξη πολιτιστικών δραστηριοτήτων και στόχο την αναβάθμιση του πολιτιστικού επιπέδου των υπαλλήλων, την αρωγή για λόγους υγείας και τα λοιπά, τελικά λειτούργησε σαν ένα ιδιωτικό σωματείο ή μια ΜΚΟ λίγων ατόμων, που λάμβανε χρήματα από το Υπουργείο για να τα διαχειριστεί όπως θέλει, χωρίς να λογοδοτεί πουθενά.

Ο διαχειριστικός έλεγχος που έγινε από τις ελεγκτικές υπηρεσίες του Υπουργείου Οικονομικών που διεξοδικά εξέτασαν τα οικονομικά στοιχεία και τον τρόπο λειτουργίας, κατέληξαν σε ένα ογκώδες πόρισμα 141 σελίδων, για το διάστημα 2005 - 2016 και το φθινόπωρο του 2017, είχαμε μια καταιγίδα καταγγελιών για τον τρόπο λειτουργίας και την αφαίμαξη που γινόταν στο Ταμείο Αρχαιολογικών Πόρων και Απαλλοτριώσεων, κομβικές ήταν εδώ οι αποκαλύψεις της κυρίας Λούβη, της πρώην Προέδρου του Ταμείου, που αποκάλυψε αδιαφανείς πελατειακές και συντεχνιακές πρακτικές. Τα είχαμε πει αυτά άλλωστε και τον προηγούμενο Μάρτιο, στην Επίκαιρη Ερώτηση που είχε κάνει η Ν.Δ. για τον Πολιτισμό.

Προφανώς, το παρόν νομοσχέδιο είναι μια απάντηση σε αυτά, αλλά τα ερωτήματα που προκύπτουν εξακολουθούν να είναι αρκετά. Πρώτον, σε ποιο σημείο βρίσκεται ο Οργανισμός του Ταμείου Αρχαιολογικών Πόρων και Απαλλοτριώσεων, για τον οποίο, το καλοκαίρι του 2017 υπήρχε η εισήγηση και μάλιστα την είχε κάνει κύρια Λούβη; Η παύση της απευθείας οικονομικής σύνδεσης του Ταμείου Αλληλοβοήθειας, με το ΤΑΠΑ, με την κατάργηση του ποσοστού του 12,5% , όπως ίσχυε μέχρι πρόσφατα και η μεταφορά της λειτουργίας του Παιδικού Σταθμού στην ευθύνη του Υπουργείου, αρκούν για να ξεκινήσει η διαδικασία ανασυγκρότησης του Ταμείου Αλληλοβοήθειας;

Πως η νομοθετική αυτή ρύθμιση μπορεί να αλλάξει το θεσμικό πλαίσιο για μια πλήρη αναθεώρηση της μορφής και της λειτουργίας του; Πώς ορίζεται η νέα φάση λειτουργίας του Ταμείου; Πώς προσδιορίζεται οι καταστατικοί σκοποί του, ώστε να διασφαλίζεται για την εκπλήρωση του η διασφάλιση και οικονομική διαχείριση και αποτελεσματικότερη λειτουργία του; Η Διοίκηση του Ταμείου, διορίζεται από τον εκάστοτε Υπουργό Πολιτισμού, δεν υπάρχει η Γενική Συνέλευση ή κάποιο άλλο συλλογικό όργανο των εργαζομένων, που θα εκλεγεί τη Διοίκηση του Ταμείου και να της ασκεί έλεγχο. Με ποιες διαδικασίες και ασφαλιστικές δικλίδες το νομοσχέδιο κλείνει οριστικά το σοβαρό θέμα της ανεξέλεγκτης διακίνησης δημοσίου χρήματος;

Πώς αλλάζει ριζικά το τοπίο και διορθώνει τις στρεβλώσεις του Ταμείου Αλληλοβοήθειας; Η αλλαγή προσώπων, θα είναι και αλλαγή εποχής; Επίσης, ο κ. Ξυδάκης, οι 29 βουλευτές του ΣΥ.ΡΙΖ.Α., στο παρελθόν είχαν καταγγείλει το 2017, ότι στον Βρεφονηπιακό Σταθμό που φιλοξενεί 100 με 120 παιδιά υπαλλήλων του Υπουργείου, η επιλογή γίνεται με αδιαφανή κριτήρια, το ίδιο και στις κατασκηνώσεις, τι έχει αλλάξει μέχρι σήμερα; Επίσης, ένα μεγάλο θέμα είναι και το κόστος του Παιδικού Σταθμού, εάν θα εξακολουθεί να υπερβαίνει κατά πολύ το κόστος ενός ιδιωτικού παιδικού σταθμού; Το 2014 το κόστος ήταν 15.000 ευρώ για κάθε παιδί, τη στιγμή που στα προγράμματα που υπάρχουν, τα διαφορά βάουτσερ, προβλέπουν ποσό μέχρι και 3000 ευρώ για κάθε παιδί σε ιδιωτικούς σταθμούς.

Ο τζίρος του ΤΑΠΑ, εδώ και πολλά χρόνια δεν καταγράφεται στα έσοδα του Υπουργείου Πολιτισμού, ώστε να μπορεί να ελεγχθεί από το Υπουργείο Οικονομικών, έτσι διατηρείται ένα Ταμείο που εξυπηρετεί πάσης φύσεως πελατειακά συμφέροντα από τις ανεξέλεγκτες δαπάνες των τοπικών εφοριών αρχαιοτήτων, μέχρι τις υπερωρίες των υπαλλήλων των Μουσείων, το ερώτημα δηλαδή, είναι πώς θα πάψει το ΤΑΠΑ να είναι η χρυσοτόκος όρνιθα του Υπουργείου; Πώς θα εξαλειφθούν οι δυσλειτουργίες που εμποδίζουν τον εκσυγχρονισμό του Ταμείου, όπως η υποστελέχωση, η έλλειψη εξειδικευμένου προσωπικού σε θέματα πληροφορικής, παρά τις νέες ανάγκες για το e-ticking τα e-shop’s κ.τ.λ.;

Πώς θα γίνει πιο αποτελεσματική, πράγματα που υπήρχαν δηλαδή στο νέο Οργανισμό, αλλά πρέπει να τα δούμε να υλοποιούνται. Πώς θα γίνει ποιο αποτελεσματική η εφαρμογή του νέου Οργανογράμματος, το οποίο συνιστά προϋπόθεση για τη μετεξέλιξη του σε σύγχρονο Ταμείο, με τον έλεγχο και την διαχείριση των εσόδων του; Το 2012 έχει κάνει η McKinshey, μία μελέτη για την αναπτυξιακή τροχιά του Ταμείου Αρχαιολογικών Πόρων και Απαλλοτριώσεων, και την αξιοποίηση της ελληνικής πολιτιστικής κληρονομιάς κι είχε δοθεί σε όλους τους Υπουργούς Πολιτισμού έκτοτε; Γιατί δεν έχει αξιοποιηθεί αυτή η μελέτη του 2012 και αν σκοπεύετε να αξιοποιήσετε τουλάχιστον κάποια τμήματα της;

Επίσης, σύμφωνα με τη μελέτη του Συνδέσμου Ελληνικών Τουριστικών Επιχειρήσεων, του ΣΕΤΕ, η χώρα θα μπορούσε να αυξήσει τα έσοδά της δέχθηκε 300 εκατομμύρια ευρώ μέσα σε μία πενταετία, ακόμη η Ελλάδα δεν μπορεί να αξιοποιήσει την πλουτοπαραγωγική της πηγή, τα Μουσεία και τους αρχαιολογικούς χώρους, γιατί δεν μπορεί να υλοποιηθεί ένα σχέδιο προς αυτή την κατεύθυνση, ειδικά τώρα εν μέσω οικονομικής κρίσης.

Καταλήγοντας, κύριε Πρόεδρε και κύριοι συνάδελφοι, ανεξάρτητα από την εξέλιξη που θα λάβει η υπόθεση του Ταμείου Αλληλοβοηθείας στη δικαιοσύνη, που καλείται να βρείτε την άκρη του νήματος, το ζήτημα είναι ποια μέτρα θα λάβει το Υπουργείο για να αντιμετωπίσει τον λαβύρινθο των οικονομικών σχέσεων και παραγόντων που βλέπουν το «Πολιτισμός, εργαλείο εξυπηρέτησης συμφερόντων». Ελπίζουμε να μην «αλλάξει ο Μανωλιός του πελατειασμού και βάλει απλώς τα ρούχα του αλλιώς». Εδώ θα είμαστε, λοιπόν, να παρατηρούμε και να ελέγχουμε.

Ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ(Πρόεδρος της Επιτροπής):** Το λόγο έχει ο κ. Σκουρολιάκος.

**ΠΑΝΑΓΙΩΤΗΣ ΣΚΟΥΡΟΛΙΑΚΟΣ( Εισηγητής του ΣΥΡΙΖΑ):** Επιτρέψτε μου στην αρχή να κάνω μια παρατήρηση. Γινόμαστε συχνά αποδέκτες διαμαρτυριών από την Αντιπολίτευση, όταν έρχονται νομοθετικές ρυθμίσεις σε νομοσχέδια, τακτοποιούνται κάποιες διατάξεις γιατί έτσι πρέπει, κατηγορούμαστε για αποσπασματικότητα. Μας ενθαρρύνετε να τα φέρουμε όλα σε ένα νομοσχέδιο για να διευκολυνθεί η εργασία μας εδώ. Αυτό γίνεται με αυτό το νομοσχέδιο. Πέρα από τα δύο βασικά θέματα που είναι το θέμα του παιδικού σταθμού, αλλά και της κατάργησης του Οργανισμού Ανέγερσης του Μουσείου της Ακρόπολης, μαζί με κάποια άλλα μικρότερα θέματα, το επίδομα των υπαλλήλων της Δήλου και διατάξεις για το Ευρωπαϊκό Πολιτιστικό Κέντρο Δελφών, τη Σχολή Καλών Τεχνών στην Τήνο κ.λπ..

Είναι ένα χαρακτηριστικό παράδειγμα, όπου η αγωνία για αντιπολίτευση, για τυφλή αντιπολίτευση, μπορεί να μας εκθέτει και μπορεί να μας εκθέτει και πολύ μάλιστα.

Κυρίες και κύριοι Bουλευτές, αν διαβάσει κανένας τον τίτλο του νομοσχεδίου «Ίδρυση παιδικού σταθμού στο Υπουργείο Πολιτισμού και Αθλητισμού, ρύθμιση θεμάτων του Ταμείου Αλληλοβοηθείας Υπαλλήλων Υπουργείου Πολιτισμού και Αθλητισμού, κατάργηση του Οργανισμού Ανέγερσης Νέου Μουσείου Ακρόπολης και άλλες διατάξεις.», μπορεί να φανταστεί αθώα ότι είναι ένα νομοσχέδιο ρουτίνας, ένα νομοσχέδιο άνευ μεγάλης σημασίας. Όμως, αυτό το νομοσχέδιο είναι η επιτομή, είναι η καθαρή εικόνα του τι γινόταν στο χώρο του πολιτισμού και όχι μόνο βέβαια, μέχρι το 2014. Αδράνεια , αδιαφάνεια, ανομία, πολιτική συναλλαγή.

Τι κάνει αυτό το νομοσχέδιο. Τακτοποιεί την ίδρυση και παραδίδει την αρμοδιότητα της λειτουργίας του παιδικού σταθμού, σε αυτοτελές τμήμα παιδικού σταθμού, βάζοντας μια τελεία στην εξόφθαλμα προβληματική, για να το πω έτσι ευγενικά, λειτουργία του Ταμείου Αλληλέγγυης των υπαλλήλων του Υπουργείου. Ένα Ταμείο, μία Ένωση, που δεν είχε καταστατικό, όπου δεν γινόταν εκλογές για την ανάδειξη του Διοικητικού Συμβουλίου. Με αποφάσεις υπουργών της Ν.Δ. και του ΠΑ.ΣΟ.Κ., εισέπραττε εκατομμύρια από - το μεγάλο κορβανά - τον πλούτο του Ταμείου Αρχαιολογικών Πόρων, ανεξέλεγκτα, με ένα κάποιο ποσοστό επί τοις εκατό που όλο ανέβαινε γιατί οι εισπράξεις από τον τουρισμό ανεβαίνουν, είναι γνωστή η κατακόρυφη άνοδος της τουριστικής βιομηχανίας αυτά τα τελευταία χρόνια με αυτή την Κυβέρνηση. Έπαιρναν «τσουβάλια λεφτά» τα οποία ποιος τα ήλεγχε; Πού πήγαιναν; Λειτουργούσε ένα παιδικό σταθμό. Ένα παιδικό σταθμό που τη στιγμή που τα παιδιά στον καλύτερο ιδιωτικό παιδικό σταθμό κοστολογούνται με 750 € το κάθε παιδί, εδώ το κοστολογούσαν με πέντε χιλιάδες ευρώ. Βεβαίως, έχει ασχοληθεί η Βουλή και θα ασχοληθεί, θα πούμε κι άλλα και τις επόμενες ημέρες και στην Ολομέλεια και θα τα πούμε με στοιχεία και με λεπτομέρειες για να ξέρουμε τι γινόταν με το δημόσιο χρήμα μέχρι το Δεκέμβρη του 2014. Έχει ασχοληθεί, ασχολείται η δικαιοσύνη. Νομίζω, ότι αυτό το νομοσχέδιο βάζει ένα τέρμα σ' αυτό το θέμα. Ναι, από τα χρήματα του Ταμείου Αρχαιολογικών Πόρων θα πληρώνεται και τώρα, εισρέουν στο Υπουργείο τα χρήματα αυτά για να λειτουργήσει ο σταθμός, αλλά δεν θα πάνε ανεξέλεγκτα, μέσα από ένα fetva κάποιων υπουργών που γέμιζε τα ταμεία ενός Ταμείου Αλληλοβοηθείας, το οποίο κουραστικά επαναλαμβάνω δεν είχε καταστατικό, το οποίο δεν είχε κάνει ποτέ εκλογές για την ανάδειξη του Δ.Σ..

Όσον αφορά για το άλλο θέμα της κατάργησης του Oργανισμού Ανέγερσης του Μουσείου Ακρόπολης και την τακτοποίηση των εργαζομένων σε αυτό. Κοιτάξτε να δείτε. Εμείς δεν μπορούσαμε να κρατάμε πια εις το διηνεκές ομήρους τους εργαζόμενους. Αυτός ο Οργανισμός έχει ολοκληρώσει το έργο του. Γιατί δεν τον καταργήσατε; Σ' αυτό τον Οργανισμό εργαζόντουσαν υπάλληλοι οι οποίοι δεν προσλήφθηκαν και με ΑΣΕΠ. Έτσι; Και δεν τους προσέλαβε αυτή η Κυβέρνηση. Υπάλληλοι , όμως, με αξιοσύνη, με προσόντα, οι οποίοι ήδη τα τελευταία χρόνια βοηθούσαν την κύρια λειτουργία του Μουσείου. Ακούστηκε και από το ΚΙΝ.ΑΛΛ., ότι έχουμε καταγγείλει τις προσλήψεις. Και βέβαια καταγγείλαμε τις προσλήψεις που έγιναν αδιαφανώς και χωρίς ΑΣΕΠ. Αυτό τι σημαίνει; Ότι θα απολύσουμε τώρα αυτούς τους εργαζόμενους που έχουν προσφέρει τόσα πολλά εκεί πέρα και έχουν συνδέσει τη ζωή τους με την εργασία τους; Προτείνει κάποιος να απολυθούν; Ας το πει, ευθέως.

Αυτά είναι τα δύο βασικά θέματα, θα μιλήσουμε και τις επόμενες ημέρες, που και σε αυτά η Κυβέρνηση καλείται να βάλει μια τελεία στην αδιαφάνεια, όπως είπα, στην πολιτική συναλλαγή ανάμεσα πολιτικών και συνδικαλιστών κ.λπ. και στην ανομία.

Ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ(Πρόεδρος της Επιτροπής):** Έκλεισε ο κύκλος των Εισηγητών, των Ειδικών Αγορητών και συναδέλφων που τοποθετήθηκαν.

Το λόγο έχει ο κ. Υπουργός.

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Η κριτική που ακούστηκε από την Αντιπολίτευση, εκτιμώ ότι συνοψίζεται σε τρία σημεία: Πρώτον, μια γενική αναφορά ότι το νομοσχέδιο αποτελεί ένα συνονθύλευμα αποσπασματικών ρυθμίσεων, όπως κατ' εξακολούθηση αναφέρθηκε από την Εισηγήτρια της Ν.Δ. και του ΠΑ.ΣΟ.Κ..

Το δεύτερο σημείο, σ' αυτό στάθηκε κυρίως η Εισηγήτρια από το ΠΑ.ΣΟ.Κ. είναι ότι τα ζητήματα είχαν λυθεί από το 2014.

Το τρίτο ζήτημα, είναι η γενικότερη καταστροφολογία για τα ζητήματα που απασχολούν την κοινωνία, τα ζητήματα της οικονομίας και των εθνικών θεμάτων, εδώ ακούστηκε και για τα ζητήματα του πολιτισμού. Θα κληθώ, λοιπόν, να απαντήσω σε αυτά.

Καταρχάς, να πω, ότι όχι μόνο δεν πρόκειται για ένα συνονθύλευμα αποσπασματικών ρυθμίσεων άλλα πρόκειται για ένα συμπαγές σχέδιο απεμπλοκής του Υπουργείου από μια πάρα πολύ δυσάρεστη κατάσταση. Μάλιστα, ενώ ένας παιδικός σταθμός είναι σε λειτουργία, 100 παιδιά αυτή τη στιγμή είναι σε ένα κτίριο, που είναι παιδικός σταθμός και χρειάζεται πάρα πολύ μεγάλη προσοχή, όταν κανείς παρεμβαίνει σε αυτό το επίπεδο, γιατί το να κλείσει ο παιδικός σταθμός είναι κάτι το οποίο κανείς δεν θα ήθελε να προκαλέσει με μια νομοθετική παρέμβαση, είναι αυτό που συχνά έχουμε ονομάσει- κυβερνητικά όταν συζητάμε- μια ναυπήγηση εν πλω και αυτά δεν είναι απλά ζητήματα να αντιμετωπιστούν. Χρειάζεται, λοιπόν, μια χειρουργική ακρίβεια των ρυθμίσεων, έτσι ώστε να μη διαταραχθεί η λειτουργία των κοινωνικών παροχών του Υπουργείου, και να φτάσουμε στην εξυγίανση.

Όσον αφορά το πλαίσιο υπό το οποίο λειτουργούμε, ήδη η νέα διοίκηση από πέρυσι, υπό τις σαφείς οδηγίες αυτής της πολιτικής ηγεσίας, έχει δείξει σαφή δείγματα και στα ζητήματα διαφάνειας, ρωτήσετε τους εργαζόμενους του υπουργείου, με ποιο τρόπο επιλέγονταν στο παρελθόν και πώς επιλέγονται τώρα τα παιδιά που πάνε στον παιδικό σταθμό, αλλά και εξόδων για τα οποία θα παρουσιαστούν αναλυτικά στοιχεία τις επόμενες ημέρες.

Περνώντας σε ειδικότερα ζητήματα τα οποία αναφέρθηκαν. Αναφέρθηκε, η κυρία Κεφαλογιάννη, ότι υπήρχε παιδικός σταθμός στο οργανόγραμμα του Υπουργείου. Υπήρχαν τρεις γραμμές στο οργανόγραμμα του Υπουργείου ότι 2014. Συγκρίνετέ το, αυτές τις τρεις γραμμές με όλο το πρώτο κεφάλαιο του νομοσχεδίου που καταθέτουμε. Πλέον, εισάγουμε έναν πραγματικό παιδικό σταθμό, που έχει καταστατικό λειτουργίας, που έχει κανονισμό προμηθειών, που έχει σκοπούς, που έχει δομές, που έχει ρυθμίσεις που εξασφαλίζουν την πραγματική λειτουργία του και όχι την εξαγγελία μιας λειτουργίας, όπως είχε γίνει το 2014.

Υπήρξε ένα ερώτημα, εάν θα τεθεί ένα ζήτημα σε σχέση με την εμπλοκή του ΑΣΕΠ. Η ρύθμιση εμπνέεται σε πολύ μεγάλο βαθμό από το προεδρικό διάταγμα κυρίου Παυλόπουλος, σημερινού Προέδρου της Δημοκρατίας και Υπουργού της Ν.Δ. το 2004, όταν με αντίστοιχη ρύθμιση τακτοποίησε εργαζόμενους.

Αναφέρθηκε η κ. Κεφαλογιάννη, στο γεγονός ότι θα εξακολουθεί να είναι από πιστώσεις του ΤΑΠ η χρηματοδότηση του παιδικού σταθμού, είναι με τελείως διαφορετικό τρόπο. Αυτό το οποίο συνειδητοποιήσαμε πολύ γρήγορα το 2015, είναι ότι το Ταμείο Αρχαιολογικών Πόρων που εισπράττει τα έσοδα από τους αρχαιολογικούς χώρους, τα μνημεία και τα μουσεία, είχε μετατραπεί σε ένα είδος ειδικού λογαριασμού. Πώς; Πληρώνοντας by pass αυτό και όχι το Υπουργείο ανάγκες του Υπουργείου, όπως και το Ταμείο Αλληλοβοήθειας.

Αυτό το αποκαθιστούμε και πλέον, θα γίνεται η μεταφορά των πόρων από το Ταμείο προς το Υπουργείο για να διασφαλισθεί η λειτουργία του παιδικού σταθμού, που είπαμε ότι είναι σε λειτουργία, γι' αυτό το κάνουμε με αυτό τον τρόπο αλλά, πλέον το Υπουργείο θα χρηματοδοτεί μέσα από το δημόσιο λογιστικό και από την αυστηρή επιτήρηση του Γενικού Λογιστηρίου.

Όσον αφορά την χρηματοδότηση, αυτή είναι πλήρως εξασφαλισμένη, θα μου επιτρέψτε εδώ να αναφερθώ στο εξής στοιχείο. Το 2014 η χρηματοδότηση η συνολική που λάμβανε το Υπουργείο Πολιτισμού από το Ταμείο Αρχαιολογικών Πόρων, για όλο το 2014, ήταν 6 εκατομμύρια ευρώ. Ξέρετε πόσο είναι φέτος; Είναι 45 εκατομμύρια ευρώ και μάλιστα, αυτά έχουν ήδη εκταμιευθεί προς το Υπουργείο Πολιτισμού αρχές Φεβρουαρίου και μπορείτε να ρωτήσετε οποιαδήποτε υπηρεσία του υπουργείου, τι πολύ καλό προγραμματισμό μπορεί να κάνει τα φέτος. Μιλάμε ότι είναι 8 φορές πάνω η αύξηση της χρηματοδότησης. Άρα, μέσα από αυτό τον τρόπο διασφαλίζουμε και την ομαλή χρηματοδότηση του παιδικού σταθμού στο διηνεκές.

Όσον αφορά στο μέλλον του Ταμείου. Είναι κάτι το οποίο μας έχει απασχολήσει πολύ. Καταρχάς, αναμένουμε πραγματικές προτάσεις από τους εργαζόμενους. Είναι δικό τους το Ταμείο. Η δική μας πολιτική βούληση είναι, να είναι ένα δικό τους Ταμείο, που να το διαχειρίζονται αυτοί, να συμμετέχουν ενεργά, και δεν το έχω κρύψει, που θα συμμετέχουν και στη χρηματοδότησή του με μια εισφορά: 1 € το μήνα, 7000 υπάλληλοι επί 12 μήνες το χρόνο, είναι 70.000 € - 80.000 € το χρόνο. Μια χαρά, είναι λοιπόν μια αλληλοβοήθεια, πραγματικά.

Εφόσον, όμως εδώ ακούστηκαν και προτάσεις για την κατάργησή του αυτή τη στιγμή, να τις συζητήσουμε. Αν είναι οι θέσεις των κομμάτων και πάμε διακομματικά να καταργήσουμε τώρα το Ταμείο Αλληλοβοήθειας, εμείς είμαστε εδώ να το συζητήσουμε. Σε κάθε περίπτωση, όμως, θα πρέπει να διασφαλίσουμε ότι η δικαστική διερεύνηση η οποία διενεργείται αναιρετικά, δεν θα διαταραχθεί απ' αυτή τη διαδικασία.

Περνώντας στη συνέχεια στον Οργανισμό Ανέγερσης. Διατυπώθηκε ένα ζήτημα σε σχέση με μια διαφορετική αντιμετώπιση του προσωπικού, σε σχέση με το προσωπικό του Ταμείου Αλληλοβοήθειας. Να διευκρινίσουμε εδώ, ότι το προσωπικό του Οργανισμού Ανέγερσης, είναι ήδη Αορίστου Χρόνου σε έναν φορέα της η Γενικής Κυβέρνησης, χωρίς ΑΣΕΠ μεν, αλλά αυτή είναι μια δεδομένη κατάσταση και όπως ξέρετε εξηγήθηκε από τον κ. Σκουρολιάκο, επομένως, ουσιαστικά τι έχουμε; Έχουμε απορρόφηση ενός Οργανισμού που δεν χρειάζεται πια- του Οργανισμού Ανέγερσης- από έναν Οργανισμό. Επομένως, δεν χρειαζόταν κάποια διαφορετική διαδικασία.

Η κυρία Κεφαλίδου, συνολικά στο νομοσχέδιο αναφέρθηκε ότι ουσιαστικά επαναλαμβάνει ρυθμίσεις του 2014. Πραγματικά, θα ήθελα να το συζητήσουμε αυτό, ποιες ρυθμίσεις; Υπήρξε όντως μια προσπάθεια των σε σχέση με τον Οργανισμό Ανέγερσης, για τα υπόλοιπα θέματα αυτού του νομοσχεδίου δεν γνωρίζω, εγώ τουλάχιστον, εάν είχαν υπάρξει ρυθμίσεις το 2014, που δεν προχώρησαν, επειδή, ήρθε ο «κακός» ΣΥΡΙΖΑ που έφερε την καταστροφή κ.λπ..

Όσον αφορά τους διαχειριστικούς έλεγχος του παρελθόντος, που είχαν διεξάγει οι προηγούμενες κυβερνήσεις. Εδώ είσαστε και εδώ είμαι, και προφανώς και θα φέρουμε αυτά τα στοιχεία στην Βουλή, προφανώς και θα τα καταθέσουμε, εφόσον ζητείται από τη Βουλή, θα τα καταθέσουμε. Και για τον διαχειριστικό έλεγχο καθώς και άλλα ευρήματα που έχουν προκύψει στην πορεία, οπότε καλούμε και εκπροσώπους των κομμάτων που έχουν διακυβερνήσει τη χώρα και είχαν το Υπουργείο Πολιτισμού, τους δικούς τους ελέγχους να τους καταθέσουν και αυτοί, και να συγκεντρωθεί συνολικά όλο το υλικό εδώ και να δούμε πως θα πάμε παρακάτω.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Κύριε Δελή, σας δίνω το λόγο προκειμένου να μιλήσει στο μικρόφωνο για να καταγραφεί.

Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Το αίτημα που υποβάλαμε, ήταν να κατατεθεί το τελικό πόρισμα, η τελική Έκθεση των Ελεγκτών, για να το έχουμε στις επόμενες συνεδριάσεις.

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Βεβαίως, βεβαίως, μαζί με άλλο υλικό που έχουμε από ελέγχους θα είναι προς διάθεση των κομμάτων.

Όσον αφορά τις τροπολογίες, επεξεργαζόμαστε κάποιες ρυθμίσεις που προέκυψαν στην πορεία και η πρόθεσή μας είναι και θα το πετύχουμε, να έρθουν αυτές στην Επιτροπή ακριβώς για να μπορέσουμε να συζητήσουμε.

Παρεμπιπτόντως, θα μου επιτρέψετε, κύριε Πρόεδρε να αναφερθώ σε όλα τα ζητήματα, θα πρέπει να αναφερθώ και στο Ταμείο Αρχαιολογικών Πόρων και Απαλλοτριώσεων. Έχει ασκηθεί κριτική στην κυβέρνηση αλλά εμείς θα σας παρουσιάσουμε κάποια δεδομένα.

Καταρχάς, είναι ένα Ταμείο το οποίο εισπράττει και το πρώτο πράγμα που πρέπει να δει κανείς είναι τα νούμερα. Τα έσοδα των 2014 και του 2015 ήταν 55 εκατομμύρια ευρώ. Αυτά ήταν τα παραγωγικά έσοδα του Υπουργείου. Αυτή τη στιγμή, κλείσαμε το 2018 κάνοντας τα 105 εκατομμύρια ευρώ. Άρα, είμαστε στον δρόμο στον οποίο αναφέρθηκε και ο κ. Μαυρωτάς, που προέβλεπε η μελέτη τηςMcKenzie, καθώς και άλλες μελέτες, αύξηση των εσόδων με τελικό στόχο ενδεχομένως τα 400 εκατομμύρια ευρώ. Αυτό είναι ένα πρώτο γεγονός.

Γεγονός δεύτερο. Ηλεκτρονικό εισιτήριο. Η χώρα έχει ηλεκτρονικό εισιτήριο, που όχι μόνο δεν είναι πιλοτικό, αλλά είναι κανονικότατο και εάν θέλετε, μπορώ να σας δείξω σε λίγο και τη διαδικτυακή εφαρμογή για το πώς μπορεί ένα επισκεφθείτε αρχαιολογικούς χώρους αγοράζοντας το εισιτήριό σας μέσω του διαδικτύου.

Αυτά, είναι επιτυχία του περυσινού καλοκαιριού, δεν μένουμε όμως εκεί. Ήδη εκπονείται ένα πρόγραμμα επέκτασης του ηλεκτρονικού εισιτηρίου με αφετηρία το Εθνικό Αρχαιολογικό Μουσείο, αλλά πολύ γρήγορα θα πάμε και στη βόρεια Ελλάδα σε σημαντικούς πόρους και μνημεία της Θεσσαλονίκης και τη Βεργίνα. Υπάρχει χορηγία για την Ολυμπία, την οποία την ανακοινώνω εδώ στην Βουλή και τις επόμενες μέρες κι αποτελεί αντικείμενο μιας τροπολογίας στη Βουλή, υπάρχει μια στρατηγική συνεργασία του Υπουργείου Πολιτισμού με το Υπουργείο Παιδείας, έτσι ώστε ένας φορέας εγνωσμένου κυρίους η ΕΔΕΤ, να αναλάβει ένα συνολικό πρόγραμμα επέκτασης του ηλεκτρονικού εισιτηρίου σε όλους τους αρχαιολογικούς χώρους, τα μνημεία και τα μουσεία το επόμενο διάστημα. Άρα, εδώ έχουμε και αποτελέσματα και έχουμε και σχέδιο.

Όσον αφορά το ΙΑΤΙ, τεχνικός όρος, είναι ένα ολοκληρωμένο λογιστικό σύστημα διαχείρισης υπηρεσιακών πόρων. Αυτό εξελίσσεται παράλληλα με την χορηγία του ηλεκτρονικού εισιτηρίου και εντός του χρονοδιαγράμματος, δηλαδή, έως το Ιούνιο του 2019 θα έχει τεθεί σε λειτουργία.

Αναφερθήκατε στα Πωλήτρια. Είναι πάρα πολύ δύσκολο να κάνει κανείς εμπορική πολιτική μέσα από ΝΠΔΔ.. Το πετύχαμε, όμως, καθυστερημένα, αλλά το πετύχαμε και σας προσκαλώ, όποιον θέλει από εσάς να επισκεφθεί το Πωλητήριο του Εθνικού Αρχαιολογικού Μουσείου, το Πωλητήριο του Ολυμπίου, το Πωλητήριο του Μουσείο Κανελλοπούλου, πολύ πρόσφατα, να δει η νέα εικόνα των πωλητηρίων, ότι είναι γεμάτα με πολιτιστικά προϊόντα εμπνευσμένα από την πολιτιστική κληρονομιά υψηλής ποιότητας και αισθητικής και βέβαια, αυτό είναι η αρχή μιας προσπάθειας, η οποία, συνεχώς και διευρύνεται και επεκτείνεται σε όλη τη χώρα.

Όσον αφορά τα αναψυκτήρια. Από πέρυσι το καλοκαίρι έχουμε νέο πλαίσιο λειτουργίας. Εκπονείται αυτό το διάστημα πρόγραμμα συνολικής αξιοποίησης των αναψυκτήριων και γίνονται οι κατάλληλες κινήσεις έτσι ώστε, ενόψει της νέας σεζόν να ανοίξουν τα κλειστά αναψυκτήρια.

 Βέβαια, η κορωνίδα σε όλα αυτά, είναι οι θεσμικές παρεμβάσεις και αυτή είναι η ευθύνη του Υπουργείου. Έχουμε αναγγείλει, θα το πράξουμε τις επόμενες μέρες, μόλις ολοκληρωθεί η νομοθετική διαδικασία σε σχέση με το τρέχον νομοθέτημα, θα παρουσιάσουμε ένα διάγραμμα οργανογράμματος για ένα ΝΠΔΔ του 21ου αιώνα, όχι του προηγούμενου αιώνα, όπως είναι αυτό με το οποίο σήμερα λειτουργεί το μουσείο, ένα εξαιρετικά προωθητικό διάγραμμα, το οποίο υπερβαίνει κατά πολύ οποιεσδήποτε προτάσεις είχαν κατατεθεί στο παρελθόν. Επομένως, εδώ είμαστε να τα συζητήσουμε και αυτά τα ζητήματα.

Οφείλω να δώσω μια απάντηση και σε σχέση με τα ακίνητα του δημοσίου. Καταρχάς, ξεκάθαρο: Τα ακίνητα αυτά ουδέποτε εκχωρήθηκαν στην ΕΤΑ, στο Υπερταμείο. Μάλιστα, μου δίνεται η αφορμή να αναφερθώ σε δύο διαφορετικές στρατηγικές: Στη στρατηγική των προηγούμενων κυβερνήσεων και στη στρατηγική της δικής μας κυβέρνησης, σε σειρά ζητημάτων που έχουν να κάνουν με την πολιτιστική κληρονομιά.

Να ξεκινήσουμε, καταρχάς, με το μετρό Θεσσαλονίκης. Όλοι θυμούνται το γνωστό δίλημμα που είχε επιβληθεί τα προηγούμενα χρόνια: «’Η αρχαία ή μετρό». Στη συνέχεια, περνώντας στις ιδιωτικοποιήσεις, το σύνθημα των προηγούμενων κυβερνήσεων είναι ότι τα αρχαία εμποδίζουν τις επενδύσεις. Εξού, λοιπόν, για το θεσμικό πλαίσιο προστασίας της πολιτιστικής κληρονομιάς σε μεγάλα επενδυτικά πλάνα, όπως του Ελληνικού και της Αφάντου, είχε μείνει ανολοκλήρωτο και επιτρέψτε μου, την έκφραση, με τις προτάσεις κρυμμένες «από το τραπέζι» ή μάλλον «στα συρτάρια».

Στη συνέχεια, περνώντας στη διαχείριση της ακίνητης περιουσίας του δημοσίου, είχαμε την εξής κατάσταση: 28 ακίνητα του ελληνικού δημοσίου εν μία νυκτί μεταβιβάστηκαν στο ΤΑΙΠΕΔ, το οποίο προχώρησε στην ιδιωτικοποίησή τους, η οποία όμως με τι όρους έγινε; Με όρους επανενοικίασης από το δημόσιο, με δυσμενέστατους όρους, δηλαδή, υψηλό ενοίκιο και με το δημόσιο να επιβαρύνεται με τη συντήρησή τους.

Ένα από αυτά τα κτίρια, είναι το κτίριο στο οποίο στεγάζεται το Υπουργείο Πολιτισμού στην οδό Μπουμπουλίνας. Αν ήθελα να λαϊκίσω, θα έλεγα ότι «από νοικοκύρης» το Υπουργείο Πολιτισμού μετατράπηκε σε «νοικάρη». Είναι μια πραγματικότητα αυτό και πρόσφατα η Μπακογιάννη σε τηλεοπτική εκπομπή είπε ότι θα καταντήσει το ελληνικό δημόσιο να νοικιάζει τα ακίνητά του. Ήδη συμβαίνει από το 2014, όσο κι αν προσπαθήσαμε το 2015 να το ανατρέψουμε αυτό και μάλιστα μας κατηγορήσατε τότε, ότι φέραμε καταστροφή στη χώρα, προσπαθώντας να ανατρέψουμε δυσμενέστατους τους όρους των προηγούμενων μνημονίων.

Να περάσουμε, ακόμα και στην πολιτιστική κληρονομιά. Κυρία Κεφαλογιάννη, γνωρίζετε την υπόθεση της Πλάκας, ήσασταν Υπουργός το 2014 και προσπαθείτε μονίμως να υποβαθμίσει το ζήτημα αυτό και ξέρετε …

**ΟΛΓΑ ΚΕΦΑΛΟΓΙΑΝΝΗ (Εισηγήτρια της Ν.Δ.):** *(Ομιλεί εκτός μικροφώνου)*

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Θα δεχόμουν πάρα πολύ να πείτε ότι πιέστηκε τότε η κυβέρνηση, ότι είχε μνημόνιο, ότι δεν είχε επιλογή και μεταβίβασε 35 ακίνητα στην Πλάκα στο ΤΑΙΠΕΔ για εκποίηση. Μια διαδικασία, που ευτυχώς, επειδή είχε αυτή η κυβέρνηση δεν προχώρησε.

Ξέρετε, ποιο είναι το πιο ανησυχητικό όμως; Πριν από έξι μήνες ο Αρχηγός της Αξιωματικής Αντιπολίτευσης, σε γραπτή του συνέντευξη είπε ότι βλέπει θετικά τη διαχείριση και των αρχαιολογικών χώρων από ιδιώτες. Άρα, λοιπόν, είναι μια στρατηγική επιλογή η εμπλοκή του ιδιωτικού τομέα στην διαχείριση της πολιτιστικής κληρονομιάς από την αντιπολίτευση και αυτό είναι μια πραγματικότητα.

Για να δούμε, λοιπόν, τι έκανε η κυβέρνηση, στα ίδια ζητήματα. Ξεκινάει το 2015 με το αυτονόητο: Και μετρό και αρχαία. Πλέον, έχουμε και μέτρο- το μετρό έπαψε να είναι το ανέκδοτο της Θεσσαλονίκης -και μάλιστα, θα έχει έναν από τους καλύτερα οργανωμένους αρχαιολογικούς χώρους μέσα σε αστικό ιστό, διατηρημένα με τα αρχαία -το πολύ σημαντικό σταυροδρόμι στο κέντρο της αρχαίας Θεσσαλονίκης- διατηρημένα στη θέση τους.

Παίρνοντας τη συνέχεια στα πλάνα των ιδιωτικοποιήσεων, θα πρέπει να θυμηθούμε όλοι τον «πόλεμο» που δέχθηκε αυτή η κυβέρνηση, όταν διεκδίκησε και πέτυχε το αυτονόητο. Να ολοκληρωθεί το θεσμικό πλαίσιο προστασίας της πολιτιστικής κληρονομιάς μέσα στα πλάνα των ιδιωτικοποιήσεων. Θυμηθείτε, τι «πόλεμο» μας κάνατε, όταν προχωρήσαμε στο αυτονόητο να εξετάσουμε την θεσμική κήρυξη, δηλαδή, αρχαιολογικού χώρου στο Ελληνικό και είχε προηγηθεί η περίπτωση της Αφάντου.

Έχουμε μια τελείως διαφορετική στρατηγική, η οποία συνεχίζεται και στο κομμάτι της διαχείρισης των ακινήτων. Ο νόμος του 2016 για το Υπερταμείο έχει ενσωματωμένη μέσα την εξαίρεση αρχαιολογικών χώρων, μνημείων και μουσείων - κάτι που δεν υπήρχε στα προηγούμενα πλαίσια του ΤΑΙΠΕΔ- και όχι μόνο αυτό, όταν έφτιαξε την υπουργική απόφαση μετά το Υπουργείο Οικονομικών, επανέλαβε ξανά αυτή την εξαίρεση. Άρα, δεν υπήρξε καμία εκχώρηση ακίνητης περιουσίας του Υπουργείου Πολιτισμού στην ΕΤΑΔ, γιατί οι εξαιρέσεις ήταν ενσωματωμένες και όταν τον Σεπτέμβριο ξεκίνησε όλος αυτός ο θόρυβος και η κινδυνολογία, εξηγήσαμε εξαρχής και τα βήματα και τη στρατηγική και το τι θα γίνει.

Όλη, λοιπόν, αυτή η διαδικασία μας επιβεβαίωσε, η αξιοπιστία μας είναι δεδομένη, επομένως, να είστε σίγουροι, ότι το Υπουργείο Πολιτισμού θα παρουσιάσει, στο επόμενο διάστημα, την τροπολογία, η οποία θα καλύψει το κενό που υπάρχει στον αρχαιολογικό νόμο, σε σχέση με την κυριότητα των ακινήτων μνημείων και των αρχαιολογικών χώρων, στο διηνεκές και αυτό είναι ενταγμένο στη στρατηγική που ήδη εφαρμόζει εδώ και τέσσερα χρόνια.

Κλείνοντας θα ήθελα να αναφερθώ ευρύτερα, σε αυτό το οποίο παρέλαβε αυτή η Κυβέρνηση, σε σχέση με τον Πολιτισμό. Να θυμίσω τους χρεοκοπημένους πολιτιστικούς Φορείς- και του δημόσιου και του ιδιωτικού τομέα, όμως- που δεν ήταν καθόλου αυτονόητο, ότι σήμερα θα ήταν «ζωντανοί» και θα λειτουργούν. Έχοντας μιλήσει με την διοίκηση, για παράδειγμα, του Κρατικού Θεάτρου Βορείου Ελλάδος, είχαν 10 εκατ. ευρώ χρέη και 3000 ευρώ στο ταμείο. Αυτό παραλάβαμε το 2015. Να θυμηθούμε το Μέγαρο Μουσικής Αθηνών. Ποιος το χρεωκόπησε, ποιος χρεωκόπησε το Μέγαρο Μουσικής Αθηνών και ποιος ήταν αυτός που το στήριξε με την μεγάλη προσπάθεια που έχει γίνει και από το Υπουργείο Οικονομικών και από το Υπουργείο Πολιτισμού και σήμερα είναι εδώ και το Μέγαρο Μουσικής Αθηνών είναι εδώ και όλοι οι Φορείς του Υπουργείου και παράγουν πολιτισμό σε ολόκληρη τη χώρα;

Λοιπόν, τα προβλήματα επιλύθηκαν, τα χρέη αποπληρώθηκαν, οι Φορείς είναι «ζωντανοί» και παράγουν πολιτιστικό έργο και είμαστε εδώ για να συνεχίσουμε.

Σας ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστώ πολύ, το λόγο έχει η κύρια Κεφαλογιάννη.

**ΟΛΓΑ ΚΕΦΑΛΟΓΙΑΝΝΗ (Εισηγήτρια της Ν.Δ.):** Ούτως ή άλλως, έχουμε την ευκαιρία να απαντήσουμε στον Υπουργό αύριο, γιατί δεν θέλω να καταχραστώ τον χρόνο των υπολοίπων συναδέλφων.

Απλώς, επειδή αυτά τα περιβόητα 35 ακίνητα της Πλάκας, επειδή έχουμε κάνει και επίκαιρη ερώτηση και έχουμε πει στην Υπουργό- που δεν εμφανίστηκε σήμερα- το ίδιο πράγμα. Τα ακίνητα της Πλάκας- και το ξέρετε εσείς πολύ καλύτερα, γιατί είσαστε υπάλληλος του Υπουργείου- δεν ήταν μνημεία, εκτός αν εσείς ως αρχαιολόγος, μας λέτε ότι τα ακίνητα της Πλάκας είναι το ίδιο πράγμα με την Κνωσό.

Αφενός δεν ήταν μνημεία, αφετέρου το ΤΑΙΠΕΔ ήταν ελληνικό Δημόσιο. Το «έκτρωμα», το Υπερταμείο Ιδιωτικοποιήσεων, που έχετε δημιουργήσει εσείς, που δεν το είχε καμία Κυβέρνηση στο παρελθόν, είναι ένα Υπερταμείο το οποίο διοικείται από πέντε μέλη-τρία ορίζονται από την ελληνική πλευρά και δύο από τους δανειστές- αλλά για να ληφθεί απόφαση χρειάζεται οπωσδήποτε και η σύμφωνη γνώμη των δανειστών.

Επομένως οτιδήποτε περνάει στο Υπερταμείο, δεν είναι αποκλειστικά της διαχείρισης και του ορισμού από το ελληνικό Δημόσιο. Αυτό είναι η μεγάλη μας ένσταση. Ακόμα και σήμερα, παρά το ότι έχετε εξαγγείλει, ότι θα φέρετε την διαβόητη τροπολογία για να εξασφαλιστεί ότι δεν έχουν περάσει τα μνημεία και οι αρχαιολογικοί χώροι στο Υπερταμείο, δεν το έχετε κάνει. Περιμένουμε και δεν θα σταματήσουμε να επιμένουμε, μέχρι να φέρετε την τροπολογία αυτή- που ούτως ή άλλως, εξαρχής από την αρχή αντισυνταγματικό ήταν αυτό που προσπαθήσατε να κάνετε- όμως εμείς θέλουμε πλήρη εξασφάλιση, ότι τα μνημεία και οι αρχαιολογικοί χώροι δεν περνάνε στο Υπερταμείο Ιδιωτικοποιήσεων, όχι μόνο ως κυριότητα, αλλά και ως διαχείριση

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστώ πολύ.

Να πω, ότι είχε δώσει εκτενή απάντηση και η Υπουργός η κυρία Ζορμπά και ο κ. Στρατής και επίσης να πω, ότι υπάρχει ένας Φορέας που δεν αναγνώστηκε- και πρέπει να το πούμε- είναι η Πανελλήνια Ένωση Υπαλλήλων Φύλαξης Αρχαιοτήτων, που ήταν πρόταση της κυρίας Κεφαλίδου.

Κυρίες και κύριοι συνάδελφοι, στο σημείο αυτό λύεται η συνεδρίαση.

Υπενθυμίζω ότι αύριο η συνεδρίαση είναι στις 12.00΄, με την ακρόαση των εξωκοινοβουλευτικών προσώπων.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γιώργος, Αμανατίδης Ιωάννης, Αναγνωστοπούλου Αθανασία, Βαγενά Άννα, Βάκη Φωτεινή, Γεωργοπούλου – Σαλτάρη Ευσταθία, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Ζεϊμπέκ Χουσείν, Κουράκης Αναστάσιος, Γάκης Δημήτριος, Μηταφίδης Τριαντάφυλλος, Μπαλτάς Αριστείδης, Μουμουλίδης Θεμιστοκλής, Μπαξεβανάκης Δημήτριος, Πάντζας Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Ρίζος Δημήτριος, Μπαλλής Συμεών, Φίλης Νικόλαος, Ανδριανός Ιωάννης, Αραμπατζή Φωτεινή, Αυγενάκης Ελευθέριος, Βλάσσης Κωνσταντίνος, Καραμανλή Άννα, Κατσανιώτης Ανδρέας, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Μπούρας Αθανάσιος, Σταϊκούρας Χρήστος, Στύλιος Γεώργιος, Αχμέτ Ιλχάν, Γρηγοράκος Λεωνίδας, Κεφαλίδου Χαρά, Γρέγος Αντώνιος, Ηλιόπουλος Παναγιώτης, Σαχινίδης Ιωάννης, Κατσώτης Χρήστος, Δελής Ιωάννης, Τάσσος Σταύρος, Μεγαλομύστακας Αναστάσιος, Λυκούδης Σπυρίδωνας και Μαυρωτάς Γεώργιος.

 Τέλος και περί ώρα 12.15΄ λύθηκε η συνεδρίαση της Επιτροπής.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΔΗΜΗΤΡΙΟΣ ΣΕΒΑΣΤΑΚΗΣ ΠΑΝΑΓΙΩΤΗΣ ΣΚΟΥΡΟΛΙΑΚΟΣ**